Lebih Baik Menjadi Socrates Yang Menderita

Utilitaranism diasaskan oleh Jeremy Bentham. Prinsip utiliranism ini mudah, kalau apa yang kau buat mendatangkan kebahagiaan yang paling maksima, maka perbuatan itu betul.

Sekalipun termasuk perbuatan menipu dan membunuh. Tapi lumrah sebenarnya, kalau menipu dan membunuh selalunya akan membawa pada penderitaan.

Cuma nak beritahu piawaaan moraliti utilitaranism ini macam itulah. Tak kira macam mana tindakan kau, kalau ia mendatangkan kebahagiaan yang paling tinggi, maka ia betul.

Jeremy Bentham ini ahli politik Amerika masa Amerika masih muda dulu. Masa Amerika masih ada 13 negeri. Dia tulis pasal utilitaranism ini dalam karya dia, ‘An Introduction to the Principles of Morals and Legislation (1789)‘.

Masa bab 1, dia ada kata manusia ini duduk di bawah kedaulatan dua kerajaan iaitu ‘keseronokan’ (pleasure) dan ‘penderitaan’ (suffer). Jadi, matlamat manusia, cuma antara dua itu aja.

Agak hedonis jugalah.

Bentham ini jugalah dulu yang tegakkan hak-hak yang masa itu kontroversi gila. Contohnya hak wanita, ekonomi liberal, hak bersuara, hak haiwan dan penghapusan perhambaan.

Sekarang perjuangkan benda-benda itu biasa saja, tak ada apa. Tapi dulu, benda ini sangat kontroversi. Contohnya hak wanita. Dulu wanita kena tindas teruk, tak dapat pendidikan Walaupun 100 tahun selepas kematian Bentham.

Hamba masa zaman dia pun hangat diperdagangkan. Gila apa dia nak hapuskan?

Paling kontroversi sekali, dia nak tegakkan hak homoseksual. Homoseksual ini sampai sekarang kontroversi tapi dia dah perjuangkan awal-awal.

Logik dia mudah. Seks mendatangkan keseronokan dan kebahagiaan. Tak kisahlah seks jenis apa-apa pun. Jadi, tak patut dilarang.

Kemudian, datanglah John Stuart Mill untuk betulkan idea utiliranism Bentham ini. Prinsip Mill ini lebih kurang macam Bentham juga. Cuma, Mill masukkan sekali ‘kesejahteraan’ (well-being) manusia.

Manusia yang seronok, tapi tak semestinya dia sejahtera. Sejahtera ini pula besar pula maksud. Bukan semata-mata hidup selesa.

Kalau Bentham pentingkan kebahagiaan fizikal. Tapi Mill pentingkan kebahagiaan jiwa dan intelek. Bagi dia, jiwa dan intelek lebih tinggi daripada fizikal.

Bagi Mill walaupun menipu boleh datangkan kebahagiaan kadangkala, ia tetap perlakuan yang salah kerana selalunya ia mendatangkan keburukan melainkan ada situasi yang mana kebahagiaan menipu itu lebib tinggi daripada tak menipu.

Kebahagiaan menipu itu pula Mill ikut definisi dia yang telah disebutkan iaitu jiwa dan intelek.

Prinsip Bentham sangat mudah, tapi prinsip Mill sangat panjang untuk dibincangkan sebab dia perbaharui semula idea utilitaranism itu sendiri.

Ada kaitkan hubungan idea kebahagiaan dengan keadilan (justice), hubungannya antara individu dan komuniti, dan macam-macam lagilah.

Paling mudah, kau baca kata-kata dia di bawah. Prinsip Bentham, kalau jadi babi lebih bahagia daripada manusia, maka jadilah babi.


Melawan Propaganda Melayu Pemalas

1. British sebagai penjajah bukan sahaja datang dengan membawa agenda-agenda penaklukan ekonomi, sumber manusia dan tanah, namun mereka juga membawa para pengkaji dan tentera perang sarafnya yang dipanggil ahli orientalis.

2. Menurut Prof. Edward Said, orientalisme bermaksud satu corak pemikiran yang melihat Timur (oriental) sebagai mempunyai ciri-ciri tetap, monolitik, jumud, eksotik dan rendah darjat (inferior) jika dibandingkan dengan masyarakat Barat (occidental) yang tanpa ragu lebih superior.

Contohnya, tulisan-tulisan golongan orientalis seperti Frank Swettenham dan John Crawfurd pada zaman penjajahan memaparkan konstruksi “kemelayuan” yang sangat essensialis. Contohnya, Melayu itu dikatakan kelompok manusia yang malas berusaha, gemar pada hiburan, sering melatah dan suka mengamuk. Prejudis-prejudis sebegini terhasil dan berleluasa dalam corak pandang terhadap masyarakat Melayu, sama ada dalam ataupun luar bidang akademik.

3. Para orientalis ini rata-rata akan menulis tentang penduduk jajahan menurut kaca mata mereka dan dipersembahkan kepada bos mereka. Maka sudah pasti majoriti penulisan mereka terutama pada awal masa-masa penjajahan itu lebih cenderung merendah-rendahkan penduduk peribumi bagi menaikkan semangat dan sikap superior penjajah.
Salah satunya adalah melalui propaganda “Melayu Malas”.

Ini adalah propaganda yang amat popular dalam kalangan para orientalis yang berkhidmat untuk menjajah. Dengan mengarang naratif “Melayu Malas” ini, maka ia membawa dua objektif atau serampang dua mata:

a) Membekalkan sikap superior kepada para penjajah.
b) Membekalkan sikap inferior kepada para peribumi.

4. Membekalkan sikap superior kepada penjajah adalah penting kerana dengan sikap tersebut, para penjajah akan berasa berkeyakinan tinggi atau yakin diri. Orang yang berkeyakinan tinggi cenderung untuk bergerak cergas dan aktif. Semangat inkuiri dan daya kreativitinya akan meningkat.

Yakin diri ini sebagai contoh para penjajah akan merasakan mereka mampu mengatasi masyarakat peribumi dalam apa jua segi.

5. Jika para penjajah tewas sekalipun, contohnya dalam pertempuran, sikap yakin diri ini akan semakin tercabar dan memacu mereka supaya mencari cara demi cara dan jalan demi jalan untuk mengatasi peribumi.

Mereka pasti akan mampu menewaskan peribumi kerana bagi mereka, kekalahan itu hanya kebetulan sahaja atau terlalu awal. Mereka menganggap hakikatnya mereka tetap lebih superior daripada peribumi yang dianggap kurang bertamadun dan mundur berbanding mereka.

6. Membekalkan sikap inferior kepada para peribumi pula adalah keterbalikan kepada kesan objektif pertama. Sasaran yang dibekalkan sikap inferior ini akan dilanda 1001 sikap negatif dalam diri. Sikap negatif ini akan termasuklah menganggap diri mereka memang dilahirkan dalam tamadun lebih inferior berbanding bangsa si penjajah. Ini akan memacu kepada sikap menganggap si penjajah adalah bangsa rajin, hebat dan berpelajaran.

Peribumi akan berasa down dan ini merencatkan daya kreativiti. Ia juga memberikan kesan kepada fisiologi, yakni orang yang negatif dan kurang yakin diri selalunya berperwatakan lemah dan kurang cergas. Maka natijah akhir daripada semua ini ialah sasaran akan benar-benar menjadi malas apabila daya kreativiti dan inkuiri tersekat akibat sikap negatif itu.

7. Menuduh “Melayu Malas” itu seolah-olah satu kecaman kepada seluruh umat Melayu. Tidak dinafikan memang ada orang Melayu yang malas tetapi apa yang perlu diperhalusi:

a) Ada yang malas tetapi bukan semua orang Melayu.

b) Ada yang malas tapi bukan majoriti orang Melayu.

c) Bangsa lain juga ada yang malas; malas itu penyakit universal yang semua bangsa memilikinya.

d) Siapa yang menggelarkan malas itu kepada orang Melayu? Orang tempatan atau orang asing? Apa motifnya?

e) Penjajah menggelarkan malas kepada orang Melayu kerana orang Melayu tidak mahu bekerja dengannya.

f) Penjajah tidak faham cara hidup orang Melayu atau cara orang Melayu mengurus kehidupannya.

g) Penjajah tidak faham situasi, minat dan cara orang Melayu bekerja.

8. Jika semua Melayu malas, maka siapa yang menanam padi, membekalkan beras kepada penduduk Tanah Melayu ketika zaman kolonial? Jika semua Melayu malas, maka siapa yang bertukang perahu, bertukang rumah dan segala macam pekerjaan kemahiran lain sehingga kemudahan orang berdagang disediakan dengan baik di tempat mereka?

9. Syed Hussein al-Attas ada mengkritik tentang falasi dan mitos “semua Melayu malas ini’ dalam karyanya Mitos Peribumi Malas.

Kecenderungan Revolusi Mental untuk menganggap masyarakat Melayu itu malas, tanpa disedari sebenarnya telah dipengaruhi oleh kapitalis kolonial. Seperti yang telah diperlihatkan, kapitalis kolonial mempertimbangkan ketekunan dari sudut pandangan sistem pemerasan kapitalis.

Hal yang menakjubkan adalah baik kapitalisme kolonial mahupun Revolusi Mental tidak pernah menyebut orang Cina yang malas. Dalam pandangan mereka, seluruh orang Cina bekerja keras.

Meskipun ada benarnya bahawa pada umumnya orang Cina penduduk yang rajin dan dipertentangkan dengan komuniti orang Melayu yang seluruhnya malas adalah ciptaan kapitalisme kolonial. Dalam kalangan masyarakat Cina, terdapat jumlah yang sebanding tentang anggota yang malas dan lebih besar dalam kalangan kelas atasan.

Asal Usul Propaganda Melayu Malas

10. Boleh dikatakan, asal usul propaganda “Melayu malas” amat menonjol dalam pemikiran Stamford Raffles, pegawai kolonial British paling tersohor. Antaranya:

“Perwatakan bangsa Melayu adalah relatif primitif dan tidak beradab, tidak didapati daripada risalah rasmi yang terdengar, tetapi daripada pelbagai gagasan sederhana, bahkan dapat menggambarkan karakter mereka lebih baik daripada laporan keilmuan atau karangan yang halus.”

Syed Hussein al-Attas ada menyinggung tentang hal ini bahawa menurut Raffles, orang Melayu tidak memperoleh tingkat pengembangan intelektual yang tinggi. Ini adalah sikap yang sangat mencolok negatif daripada seorang pegawai kolonial yang kemudiannya dikutip dan disalin oleh para pengarang terkemudian.

Sudah tentu ini adalah pandangan yang dangkal kerana Raffles tidak memahami (atau buat-buat tidak faham) bahawa orang Melayu sebagaimana peribumi lain tidak selesa orang asing bertindak ingin menjajah negerinya.

Gaya hidup orang Melayu dan lain-lain orang di Asia Tenggara rata-ratanya adalah berbeza dengan gaya hidup di Eropah. Perbezaan ini tidak dipandang dan Raffles tetap berkeras ingin menghakimi orang Melayu daripada sikap prejudis dan emosinya. Hal ini mungkin daripada layanan buruk yang diterimanya daripada sesetengah orang Melayu yang menentang campur tangan asing.

Anda sedang membaca sebahagian daripada buku Berurat Dawai, Berdarahkan Raksa. Kalau anda berminat nak membelinya, kami membuka pra-tempah bersama dengan buku Dunia Tanpa Tembok III.

Kalau lepas baca bab eklusif ini, anda berminat nak dapatkan buku kami, boleh beli di:

Webstore: http://bit.ly/kombomac2020
Alternatif: https://www.billplz.com/kombomac2020
Wassap: http://wasap.my/60195812791/kombomac


The World Of Us, 우리들 (2016): Buli

The World Of Us, ataupun ‘Woorideul’ merupakan sebuah filem Korea yang ditayangkan pada tahun 2016. Filem ini sekaligus pelakon utama telah berjaya merangkul beberapa anugerah seperti 10th Asia Pacific Screen Awards, 2016 Tokyo Filmex, 53rd Baeksang Arts Awards dan lain-lain.

Berkisarkan tentang persahabatan dan konflik di antara dua orang pelajar perempuan yang berumur lebih kurang 10 tahun, filem ini mungkin tidak lah begitu menarik bagi sesetengah penonton jika dibandingkan dengan filem-filem yang dilakonkan oleh pelakon-pelakon Korea lain yang popular lagi kacak seperti Song Joong Ki, Lee Jun Ki mahupun Gong Yoo. Woorideul juga tidak mempunyai tarikan dari segi cinematography, plot-plot hanya berkisar di sekitar kawasan tempat tinggal semi-bandar dan juga sekolah. Watak-watak dalam filem ini pula majoriti merupakan pelajar-pelajar perempuan sekolah rendah.

Lee Sun merupakan seorang pelajar perempuan darjah empat yang sering dibuli oleh rakan sekelasnya. Sebagai seorang yang tidak mempunyai kawan, Sun cuba untuk mendekati pelajar popular di kelasnya iaitu Bo-Ra namun seringkali dipulaukan dan diambil kesempatan. Bo-Ra ini wataknya lebih kurang seperti Regina George dalam filem Mean Girls, yang mempunyai 2 orang ‘side-kick’. Namun, pada cuti sekolah (summer break) Sun telah bertemu dengan seorang pelajar baru iaitu Han Ji-ah yang baru berpindah dan mendaftarkan diri ke sekolahnya. Sun dan Ji-ah kemudian menjadi rakan baik. Akan tetapi, setelah persekolahan bermula, Ji-ah mula menjauhkan diri daripada Sun setelah berkawan dengan Bo-ra. Lebih teruk lagi apabila Ji-ah juga turut sama membuli Sun.

Filem ini tidak mengetengahkan mesej yang berat. Jalan ceritanya juga ringan dan mudah difahami. Walaupun begitu, aku kira filem ini memainkan peranan yang penting dalam memperlihatkan isu buli di kalangan pelajar sekolah yang masih berusia lebih kurang setahun jagung.

Apa itu Buli?

Sebelum kita pergi lebih jauh, eloklah kita selami makna perkataan ‘buli’ yang sering kali disalah erti dan dipandang ringan oleh masyarakat. Buli ini merupakan perbuatan (act), percakapan (verbal) mahupun pemulauan (isolation) yang bersikap repetitif yang dilakukan oleh individu/kumpulan yang lebih berkuasa terhadap pihak yang lemah, dengan niat untuk mengganggu dan mencederakan mangsa secara fizikal, verbal mahupun psikologi (Boulton & Underwood, 1992; Nansel et al., 2001;Olweus, 1978; 1993b; Wolke et al., 2001). Buli secara fizikal termasuklah memukul, menendang, menolak dan merampas barang manakala mengejek dan mengecam pula termasuk dalam kategori buli secara verbal. ‘Psychological bully’ pula merangkumi perbuatan memulau dan menyebarkan fitnah/gossip rambang.

Menerusi filem Woorideul, Sun dibuli secara verbal dan psikologikal. Disebabkan latar belakang keluarganya yang dianggap tidak mewah di samping ayahnya seorang alkoholik, Sun dipulau oleh rakan sekelasnya. Bo-ra pula sering mengejeknya dengan mengatakan bahawa Sun berbau busuk dan memperlekehkannya hanya kerana kemiskinan keluarganya. Ketika kelas Pendidikan Jasmani pula, Sun sering dibuli dan dijadikan orang pertama yang dikeluarkan dari permainan (game) dengan alasan ‘melanggar peraturan permainan’ walaupun hakikatnya dia tidak melanggar apa-apa peraturan.

Pembuli (The Bully)

Kajian mengatakan bahawa si pembuli merupakan mereka yang bersifat agresif, anti-sosial, sukar bekerjasama dengan orang sekeliling serta kurang keyakinan diri. Oleh itu, melalui perbuatan buli, si pembuli akan berada dalam zon ‘in control’ di mana segala kekurangan diri dirasakan berada dalam kawalan. Namun begitu, kajian yang dilakukan di sekolah mendapati bahawa pembuli ini mudah membuat kawan dan mendapat sokongan daripada rakan sekelas. Menurut Boulton & Underwood (1992), pembuli yakin bahawa mereka membuli kerana diprovok atau kerana mereka tidak menyukai mangsa buli tersebut. Selain itu, pembuli juga dikatakan berpunca daripada latar belakang keluarga di mana ibu bapa menekankan disiplin fizikal, bersikap menolak (rejecting) dan tidak mengambil berat, sukar menyelesaikan masalah dan menggalakkan sikap agresif dalam perwatakan anak di samping mengajar mereka untuk melawan apabila diprovok.

Dalam filem Woorideul ini, watak yang menjadi pembuli merupakan Bo-ra dan Han Ji-ah. Kedua-dua mereka merupakan pelajar cemerlang di sekolah dan sentiasa mendapat markah tertinggi di dalam kelas. Disebabkan kepandaian mereka, mereka mendapat sokongan rakan sekelas. Menerusi filem ini, penonton akan mendapati bahawa Sun dibuli bukanlah kerana provokasi tetapi hanya kerana dia tidak disukai oleh Bo-ra. Dari segi latar belakang keluarga pula, Han Ji-ah diperkenalkan kepada penonton sebagai seorang anak yang kurang mendapat kasih sayang kedua ibu bapanya. Dia terpaksa berpindah dan tinggal bersama neneknya. Ibunya juga tidak pernah menelefon untuk bertanya khabar kerana terlalu sibuk bekerja. Menurut nenek Ji-ah sendiri, dia tidak mempunyai kawan di sekolah lamanya. Oleh itu, Ji-ah merasakan bahawa dengan berkawan dengan Bo-ra, pelajar popular, dia akan mendapat perhatian dan disukai oleh rakan-rakan yang lain. Namun begitu, Ji-ah lupa diri dan bertindak membuli Sun setelah mendapat rakan baru.

Mangsa (The Victim)

Kajian mendapati bahawa mangsa buli juga bersikap anti-sosial. Mangsa buli didapati suka menyendiri, pendiam, sering berada dalam kebimbangan (anxiety) dan juga kurang keyakinan diri (Schwartz, 2000). Mangsa buli melaporkan bahawa mereka tidak gembira di sekolah di samping tidak mempunyai ramai rakan berbanding rakan sekelas yang lain. Kebanyakan mangsa dibuli dengan alasan mangsa ‘did not fit in’ ataupun berbeza karakter dengan yang lain. Dalam masa yang sama, Nansel et al. (2001) menyatakan bahawa orang sekeliling akan menjauhkan diri dan tidak membantu mangsa kerana takut dibuli sama mahupun takut kehilangan status sosial di kalangan rakan-rakan.

Sun yang merupakan seorang pelajar yang pendiam, dijadikan ‘target’ buli oleh Bo-ra dan rakan-rakannya. Kemiskinan keluarga Sun juga menyebabkan Sun tidak mampu menggunakan telefon bimbit di samping tidak mampu mengikuti kelas tuisyen di luar seperti rakan-rakan seusianya yang lain. Jadi, apabila Sun cuba mendekati Bo-ra dengan niat ingin berkawan, Bo-ra menggunakan Sun, meninggalkan Sun keseorangan melakukan tugas-tugas pembersihan kelas. Ibarat terdesak menginginkan seorang rakan, Sun menurut sahaja dan tidak pernah membantah walaupun dia sedar dirinya sedang dibuli. Rakan-rakan sekelas Sun yang menyedari pembulian terhadapnya juga tidak berani membantah memandangkan Bo-ra merupakan pelajar yang bijak dan terkenal.

Pengajaran

1. Buli tetap buli.

Buli itu tetap dikira buli biarpun ia dianggap sebagai ejekan mahupun kecaman semata-mata kerana ejekan dan kecaman itu termasuk dalam kategori ’verbal bully’. Selagi mana ia mampu mengganggu mangsa dari segi fizikal, emosi dan psikologi, ia dikira sebagai buli.

Kita dapat lihat bahawa rata-rata masyarakat lebih prihatin terhadap kes-kes buli yang ‘berat’, kebanyakannya yang melibatkan kecederaan serius dan kematian. Itu pun apabila kes-kes buli tersebut tersebar di media sosial dan terpampang di akhbar dan televisyen. Realitinya, kes buli telah banyak berlaku, bukan sahaja di Malaysia tetapi juga di seluruh dunia. Malangnya, kebanyakan kes-kes ‘berat’ sahaja yang mendapat liputan dan ditunjukkan di khayalak ramai. Lebih malang apabila kes-kes buli ini melarat sehingga menyebabkan kematian.

Bagaimana dengan kes-kes buli ‘ringan’ yang kita sebagai masyarakat cuma anggap:

‘Hekeleh, biasa lah tu kena ejek je pun’

‘Tak payah kawan dengan dia weh, dah la hitam berbau pulak tu’

Anda yakin kah ‘ejekan’, ‘kecaman’ dan pulauan yang dilakukan tersebut tidak menyebabkan gangguan ataupun kecederaan emosi dan psikologi mangsa? Bagaimana dengan kes-kes buli yang dianggap ‘ringan’ sehingga menyebabkan kemurungan dan lebih teruk, mampu menyebabkan mangsa buli membunuh diri?

2. Melawan atau memaafkan.

Antara mesej ‘Woorideul’ yang aku kira paling ‘significant’ dan boleh membuatkan penonton terkesan adalah menerusi salah satu babak yang membabitkan adik Sun iaitu, Yun. Yun merupakan adik lelakinya yang berumur lebih kurang 5 tahun dan mempunyai seorang rakan yang bernama Yun-ho. Yun dan Yun-ho sering bergaduh dan bergusti sehingga menyebabkan kecederaan fizikal, namun ibu Yun-ho sering menyalahkan Yun walaupun ternyata kedua kanak-kanak tersebut sama-sama salah.

Suatu hari, mereka berdua bergaduh sehingga menyebabkan Yun terluka di bahagian lehernya. Sun yang kebetulan berada di tempat kejadian meleraikan pergaduhan tersebut dengan mempertahankan Yun. Apabila ibu Yun-ho menelefon dan memarahi ibu Yun, Sun telah meminta maaf namun ibunya mempertahankan tindakannya kerana bagi ibunya, memang patut seorang kakak mempertahankan adiknya apabila dicederakan orang lain.

Setelah itu, Sun memarahi adiknya kerana sering membiarkan dirinya dipukul oleh Yun-ho. Sun mempersoalkan tindakan adiknya, Yun yang masih ingin berkawan dengan Yun-ho walaupun sering disakiti apabila bergaduh. Seperti dialog mereka,

‘Apa yang korang buat sampai boleh cedera macam ni?’

‘Kami bergaduh. Yun-ho tumbuk aku.’

‘Habis tu apa yang kau buat?’

‘Kitorang sambung main’

‘Kau gila ke? Kalau dia tumbuk kau, kau kena la tumbuk dia balik.’

‘Kalau macam tu, bila baru kitorang boleh main?’

Soalan Yun menyebabkan Sun terus terdiam.

Babak ini merupakan babak yang paling penting kerana ia memberi impak kepada pengakhiran filem atau ending ‘Woorideul’ itu sendiri.

Babak ini juga mempamerkan ‘kematangan dalam kenaifan’ Yun yang mampu melupakan kesakitan yang disebabkan oleh Yun-ho kerana baginya, kegembiraan semasa bermain bersama itu jauh lebih penting. Seperti kita, yang sering hendak membalas balik segala kejahatan yang dilakukan ke atas diri kita sendiri, jikalau semua orang berprinsip dan berfikiran sebegitu, akan wujud kah dunia yang aman dan tenteram? Kita tidak perlu menjadi sama jahat hanya kerana orang lain berbuat jahat pada kita.

3. Salah siapa?

Bila timbul sahaja kes-kes buli di media sosial, masyarakat akan mula menuding jari menyalahkan pihak-pihak yang dianggap sepatutnya bertanggungjawab. Daripada guru sekolah, pihak Universiti, ibu bapa, adik-beradik sehingga la kawan-kawan mangsa. Semuanya dipersalahkan, kecuali diri sendiri.

Pernah kah kita tanya diri sendiri, jika kita sendiri pernah membuli tanpa sedar? Atau pernah kah kita menyokong mereka yang membuli? Pernah kah kita mempertahankan mangsa buli?

Tak perlu tuding jari salahkan sana sini, semuanya bermula dengan diri sendiri.

Sumber:

Schwartz, D. (2000). Subtypes of victims and aggressors in children’s peer groups. Journal of Abnormal Child Psychology, 28, 181–192.

Nansel, T. R., Overpeck, M., Pilla, R. S., Ruan, W. J., Simons-Morton, B., & Scheidt, P. (2001). Bullying behaviors among US youth: Prevalence and association with psychosocial adjustment. Journal of the American Medical Association, 285, 2094–2100.

Boulton, M. J., & Underwood, K. (1992). Bully/victim problems among middle school children. British Journal of Educational Psychology, 62, 73–87.


Membantah Tindakan Thanos Dalam Menghapuskan Separuh Populasi

Berdasarkan penulisan penulis sebelum ini, penulis telah menerangkan tentang konsep yang diguna pakai oleh 2 filem antarabangsa iaitu wayang bersiri The Purge dan juga Avengers (Thanos).

Pautan: https://www.thepatriots.asia/konsep-di-sebalik-thanos-dan-the-purge/

Di dalam artikel tersebut, penulis telah memberi gambaran bahawasanya konsep yang diamalkan di dalam filem tersebut mempunyai justifikasi sendiri dan didokong oleh seorang tokoh ekonomi barat iaitu Thomas Malthus.

Beliau telah membuat satu teori yang menggambarkan pertumbuhan populasi yang mendadak akan membawa mal petaka ke atas ketamadunan manusia kerana pertumbuhan penghasilan makanan lebih lambat berbanding dengan pertumbuhan populasi manusia.

Namun teori ini telah disangkal oleh banyak tokoh ekonomi yang lain, dua tokoh ekonomi sosialisme, Friedriech Engels dan juga Karl Marx telah menyangkal teori Malthus dengan menyatakan Thomas telah gagal untuk membezakan keupayaan manusia dengan spesies kehidupan yang lain, iaitu kecurigaan manusia dalam membangunkan teknologi.

Engels menjangkakan pembangunan saintifik dan teknologi adalah lebih cepat atau pun sekurang-kurangnya selari dengan populasi manusia. Seorang tokoh ekonomi barat iaitu Henry George, yang telah menginsipirasikan kemunculan mazhab ekonomi Georgism telah mengkritik teori populasi Malthus. Beliau menyatakan teori Malthus hanya mengambil faktor kemiskinan yang beliau mendakwa melimitasikan keupayaan untuk memiliki tanah dan juga sumber alam.

Beliau juga berpendapat manusia berbeza dengan spesies yang lain di mana manusia mampu mengawal pembiakan sumber semula jadi mengikut kemahuan mereka. Beliau menulis “manusia dan helang menjadikan ayam sebagai sumber makanan. Namun jika bertambah jumlah helang, ayam akan berkurangan manakala jika bertambah populasi manusia, ayam akan bertambah.”

Di samping itu, seorang tokoh ekonomi persekitaran, Julian Simon mendakwa malapetaka yang digambarkan oleh Malthus tidak akan berlaku kerana dua faktor utama iaitu, kewujudan ilmu yang baru serta orang yang mampu untuk mengambil peluang atas ilmu itu dan kemampuan dunia untuk meningkatkan pengeluaran apabila terdapat peluang untuk membuat sedemikian.

Apa yang diringkaskan daripada kritikan para ahli ekonomi di atas adalah Malthus sangat bersifat negatif terhadap kemampuan manusia untuk belajar. Akal yang dikurniakan oleh Tuhan, Pencipta yang Agung telah mampu untuk menyelesaikan masalah-masalah yang dihadapi oleh mereka untuk sekian lamanya. Ilmu sains dan teknologi telah berkembang dengan pesat di mana jumlah pengeluaran makanan itu telah dilipat kali gandakan.

Memang benar, terdapat negara-negara yang mengalami masalah kekurangan makanan seperti sebahagian negara di benua Afrika. Namun kekurangan tersebut disebabkan oleh korupsi yang menyebabkan penggunaan faktor pengeluaran yang sangat tidak cekap yang menyebabkan rakyat di sana mengalami kemiskinan yang melampau seperti apa yang dikatakan oleh Henry George.

China telah melaksanakan polisi yang mendokong teori Malthus iaitu “One Child Policy” pada dahulunya, di mana keluarga di sana hanya dibenarkan untuk mempunyai seorang anak sahaja bagi mengawal populasi di China. Namun ini telah memberi impak negatif dari sudut sosial dan juga ekonomi.

Hasil daripada polisi itu, China telah mengalami satu masalah ekonomi yang baru iaitu populasi yang menua atau lebih dikenali sebagai “Aging Population” di mana komposisi orang tua yang sangat banyak di dalam jumlah keseluruhan jumlah rakyat di China.

Insya-Allah, penulis akan mengulas tentang perkara ini dengan lebih terperinci di artikel akan datang.

Sekian.

RUJUKAN:

Engels, Friedrich.”Outlines of a Critique of Political Economy”, Deutsch-Französische Jahrbücher, 1844, p. 1

Huang, W. How does the one child policy impact social and economic outcomes?. IZA World of Labor 2017: 387 doi: 10.15185/izawol.387

Karl Marx (transl. Ben Fowkes), Capital Volume 1, Harmondsworth, Penguin, 1976 (originally 1867), pp. 782–802.

Progress and Poverty, Chapter 7, Malthus vs. Facts in http://www.henrygeorge.org/pchp7.htm

Ruzengwe, Tatenda. (2019). Why Africa is Poor.


Amerigo Vespucci – Nama Benua Amerika Diambil Daripada Peneroka Ini

Zaman Penemuan sememangnya merupakan salah satu zaman yang paling dramatik dalam sejarah Eropah. Zaman yang menyaksikan banyaknya perlayaran, penerokaan dan interaksi dengan Dunia Baru.

Ramai ahli navigasi, peneroka dan kapten kapal yang ulung teruja dengan kemungkinan wujudnya sebuah dunia yang terletak di luar sempadan pengetahuan Eropah, dunia yang keberadaannya jauh melangkaui lautan yang terbentang luas. Di Dunia Baru ini tersimpan pelbagai macam kepentingan seperti potensi perdagangan, sumber emas, wilayak penaklukan dan kekayaan.

Pada hari ini, kita mengenali Dunia Baru sebagai Amerika. Namun, daripada manakah datangnya nama tersebut? Seorang ahli navigasi dari Florence, yang namanya sering dibayangi oleh Columbus, merupakan insan yang memberikan namanya kepada benua berkenaan. Beliau ialah Amerigo Vespucci dan ini adalah kisah tentangnya.

KEHIDUPAN AWAL AMERIGO VESPUCCI

Sebelum kita memulakan penceritaan tentang ahli navigasi yang terkemuka ini, mari kita berbicara tentang Dunia Baru terlebih dahulu. Benua Amerika tidaklah ditemui buat kali pertama oleh Columbus mahupun Vespucci sebagaimana anggapan umum. Merentas zaman, sejarah telah mengenali ramai pelaut dan tamadun demi tamadun yang menjelajah lautan luas. Sebaik sahaja lautan luas ini diredahi, para pelayar lambat-laun tentunya dapat menemukan benua Amerika.

Antara pelaut pertama yang tiba di benua Amerika ialah Viking. Di bawah kepimpinan seorang Viking dari Iceland yang bernama Leif Erikson, orang-orang Norse ini berjaya meredahi lautan luas dan tiba di pantai Amerika Utara. Peristiwa ini berlaku sekitar 1000 Masihi, hampir lima kurun sebelum Columbus.

Pada tahun 1492, peneroka Itali yang bernama Christopher Columbus menjadi orang Eropah pertama yang tiba di Kepulauan Caribbean. Namun beliau tersilap anggap bahawa dirinya telah tiba di pinggiran benua Asia, justeru menamakannya sebagai ‘Kepulauan Hindi’. Pelaut senegara dan sezaman beliau, iaitu Amerigo Vespucci kemudiannya membuktikan kesilapan Columbus.

Amerigo dilahirkan pada tahun 1454 Masihi dalam sebuah keluarga yang terkemuka di Florence, Itali. Keluarga Vespucci merupakan sebuah keluarga terhormat dan penduduk tempatan di Florence sejak dua kurun. Ramai yang mengaitkan nama Vespucci ini dengan kebangsawanan Itali.

Namun, hal ini tidaklah memaksudkan bahawa keluarga Vespucci ini kaya. Sebaliknya, mereka merupakan sebuah keluarga yang agak miskin dan lazim bergiat dalam aktiviti perdagangan.

Semenjak awal usianya, Amerigo dididik oleh bapa saudaranya, seorang mubaligh friar di Dominica yang bernama Giorgio Antonio Vespucci. Ketika masih kanak-kanak lagi, Amerigo mempelajari bidang seni, sastera, matem4tik dan geografi. Kemudian, beliau dihantar ke Univesiti Pisa untuk mendapatkan pendidikan lanjut. Pada waktu itu, Florence merupakan pusat kesenian, kesusasteraan dan tapak permulaan Renaissance, yang kesemua ini lantaran jasa Wangsa Medicci.

Amerigo berkesempatan untuk berkenalan dengan beberapa ahli keluarga Medicci yang terkemuka ini, dan seterusnya terlibat dalam dunia perdagangan. Sebagai seorang pedagang, beliau meraih kedudukan dalam pertubuhan perdagangan Lorenzo de Medici yang agak terkemuka.

Pencapaian ini antara lain disebabkan oleh latar belakang keluarganya, di samping keluarga Medicci sendiri sedang mencari bakat-bakat baru. Bergiat dalam perdagangan di Florence memerlukan ketrampilan dalam diplomasi, pertuturan dan kecekapan dalam hal-ehwal komersial. Amerigo menguasai kesemua ketrampilan ini dengan baik.

Selepas meraih kedudukan tersebut, Amerigo mengembara ke Barcelona di Sepanyol atas tuntutan kerja. Pada masa itu, Semenanjung Iberia merupakan salah satu lokasi perdagangan dan pengembaraan yang utama, terutama bagi para peneroka dan ahli navigasi Portugis dan Sepanyol.

Amerigo Vespucci banyak terlibat dalam perniagaan di Sepanyol, terutama di Seville, di mana beliau bertugas menyiapkan bekalan dan menyelenggara kapal-kapal Sepanyol yang bakal digunakan dalam perlayaran-penerokaan. Sekitar waktu itu, hubungan antara Monarki Castile dan Christopher Columbus sudah agak renggang. Lantaran itu, pihak kerajaan mula memberikan lesen dan mencari ahli-ahli navigasi terkemuka yang lain untuk dihantar menerokai Hindia Barat.

PERLAYARAN-PERLAYARAN AWAL VESPUCCI

Amerigo Vespucci amat berminat dengan perlayaran ini. Diperkirakan bahawa pada suatu masa, beliau berpeluan berlayar bersama Christopher Columbus. Namun kemudian, Vespucci memasang hajat untuk melakukan perlayarannya sendiri.

Beliau mempunyai kesemua keperluan – tahap pendidikan yang tinggi, rangkaian hubungan yang luas di Sepanyol dan Itali, latar belakang dalam dunia perlayaran, serta ketrampilan dalam bidang perdagangan, geografi dan astronomi.

Beliau pernah berlayar bersama Alonso do Hojeda dalam salah sebuah pengembaraannya, bertugas sebagai ahli astronomi dan pedagang. Vespucci bukanlah seorang pelaut yang calang-calang. Sebagai seorang yang berpendidikan, beliau banyak menumpu pada bidang astronomi dan mengkaji bintang sambil mengikuti perlayaran dengan harapan dapat menemukan bintang-bintang selatan.

Ramai yang percaya bahawa sebaik sahaja beliau terlibat dalam perlayaran, Vespucci menyahut seruan tersebut dengan bersungguh-sungguh dan berubah sepenuhnya dari seorang ahli niaga kepada seorang ilmuwan dan ahli navigasi.

Sekembalinya di Sepanyol, Amerigo Vespucci menolak tawaran tiga buah kapal dan bekalan-bekalan (atas sebab yang tidak diketahui) untuk sekali lagi berlayar buat kerajaan Sepanyol. Namun tatkala melihat pencapaian pelaut Portugis, Vasco da Gama, yang berjaya mengelilingi benua Afrika, Vespucci bertekad untuk berlayar untuk kerajaan Portugis demi meraih kemasyhuran. Tekad ini juga berputik atas faktor kapal-kapal Portugis yang lebih laju dan kukuh berbanding Sepanyol.

Justeru itu, Vespucci pun meraih kepimpinan ke atas tiga buah kapal Portugis. Pada masa inilah beliau melakukan perlayarannya yang kedua, atau perlayaran pertama beliau yang dianggap oleh sejarahwan sebagai benar-benar terbukti. Beliau berangkat dari Portugal pada bulan Mei 1501. Misi yang disasarkannya adalah untuk menemukan Selat Gatigara, laluan yang kononnya boleh membawa ke Asia sebagaimana yang didakwa oleh Ptolemy dalam penulisannya.

MENEMUKAN SEBUAH DUNIA BARU

Namun, perlayaran ini sebenarnya membawa Vespucci ke pantai Amerika Selatan. Apapun, pencapaian inilah yang kelak menjadikannya masyhur. Sebaik sahaja beliau menyedari bahawa beliau sama sekali tidak berada berhampiran Asia, Vespucci mengetahui bahawa beliau menemukan sebuah benua baru yang terletak di antara Asia dan Eropah.

Memandangkan Vespucci memiliki pengetahuan geografi dan menyedari akan hakikatnya yang tidak sempurna dan tidak konsisten, maka beliau pun berlayar di sepanjang pantai. Pemerhatian secara teliti membolehkan beliau menyimpulkan bahawa daratan yang ditemuinya ini benar-benar sebuah benua yang belum dikenali oleh orang Eropah.

Lantas, beliau pun segera menulis surat kepada Lorenzo Medicci dari tempat yang kini dikenali sebagai Cape Verde. Beliau memerincikan dengan teliti tentang para penghuni kawasan tersebut, flora dan faunanya, serta keadaan daratan itu sendiri. Menerusi surat ini, kita dapat fahami bahawa Vespucci benar-benar seorang yang berpendidikan tinggi dan terkehadapan, melangkaui zamannya.

Dalam surat yang diutuskan kepada Medicci, beliau menyebutkan bahawa beliau telah menemukan sebuah benua baru. Beliau turut memerihalkan tentang jumlah manusia yang dilihatnya di sana, dan beliau menerangkan bahawa kemajmukan penduduk itu menandakan keluasan daratan tersebut, saiz pantainya dan juga saiz sungai-sungainya.

EMPAT BUAH PERLAYARAN DAN SURAT-SURAT PALSU

Secara keseluruhan, Amerigo Vespucci berlayar sebanyak empat kali ke Dunia Baru, walaupun sejarahwan kini tidak begitu pasti tentang dua daripadanya. Kebanyakan catatan tentang perlayaran Vespucci datang daripada beberapa pucuk surat yang ditulis oleh Vespucci sendiri.

Surat pertama mendakwa bahawa perlayaran beliau bermula pada bulan Mei 1497 dan berakhir pada bulan Oktober 1498. Namun daripada maklumat sejarah, didapati bahawa pada masa itu Amerigo sedang bekerja sebagai pembekal dan penyelenggara kapal di Seville. Perlayaran pertama beliau bersama Hojeda pula bermula pada bulan Mei 1499. Lantaran itu, ramai yang percaya bahawa surat ini sebenarnya adalah surat palsu yang direka selepas kem4tian Vespucci.

Sepucuk lagi surat palsu yang terkait dengan Vespuci ialah surat yang dikenali sebagai Mundus Novus. Surat ini hadir sesudah kem4tian Lorenzo Medici dan kandungannya penuh dengan dakwaan-dakwaan palsu. Begitu juga dengan sepucuk lagi surat yang dikenali sebagai Empat Perlayaran, yang kononnya ditulis oleh Vespucci untuk Piero Soderini, ketua majistret Florence.

Dipercayai bahawa Soderini sendiri menulis surat-surat tersebut kerana cemburu terhadap Lorenzo de Medici yang meraih seluruh perhatian Vespucci. Kandungan surat ini mengandungi banyak kesamaan dengan maklumat perlayaran Columbus dan pada hari ini, ia merupakan sumber bagi kebanyakan anggapan palsu berkaitan Vespucci dan perlayaran-perlayarannya.

AHLI NAVIGASI YANG TIDAK LAGI KELUAR MENGEMBARA

Selepas perlayaran demi perlayarannya berjaya menerokai benua Amerika, dan sesudah beliau meyakini bahawa daratan yang ditemuinya itu adalah sebuah benua baru, Vespucci pun pulang ke Portugal dan kekal berada di sana sehingga tahun 1504.

Selepas itu, beliau pulang ke Seville.

Beliau sempat merancang untuk melakukan penerokaan lanjut, namun rancangannya ini terbatal apabila Raja Ferdinand melantiknya sebagai Mejar Pilot Sepanyol pada tahun 1508. Jawatan ini menuntut Vespucci mengajar ahli-ahli navigasi Sepanyol tentang ilmu navigasi, astronomi dan kosmografi yang dikuasai dan dimanfaatkan olehnya sepanjang karier beliau sebagai seorang pelaut.

Jawatan ini memberikannya kedudukan yang sangat tinggi dan penting, di mana beliau mempunyai autoriti ke atas seluruh armada Sepanyol dan perlayaran-perlayarannya. Begitu juga dengan seluruh perdagangan yang dijalankan antara Sepanyol dan koloni-koloni mereka di Dunia Baru.

Namun malangnya, Vespucci tidak dapat memegang jawatan itu dalam tempoh yang lama. Beliau juga tidak berkesempatan untuk melakukan sebuah lagi penerokaan sebagaimana yang diharapkan. Amerigo Vespucci meninggal dunia akibat malaria pada 22 Februari 1512. Walaupun sudah berkahwin, beliau tidak mempunyai anak.

WARISAN YANG KEKAL BERPANJANGAN

Vespucci meninggalkan legasi yang berkekalan. Beliau benar-benar merupakan salah seorang insan ‘pertama’ dunia, peneraju penerokaan trans-lautan dan perlayaran jarak jauh. Beliau menginspirasikan malah melatih generasi baru yang kebanyakannya meneruskan legasi beliau. Generasi yang kelak berusaha mencari laluan laut ke Asia dengan berlayar di penghujung selatan Amerika Selatan.

Amerigo Vespucci, kapal latihan tentera laut Itali, yang didedikasikan kepada peneroka masyhur itu dan masih digunakan hari ini

Pencapaian-pencapaian yang diraih oleh Amerigo berjaya mengubah takdir penerokaan maritim. Beliau merupakan orang Eropah pertama yang tiba dan menyaksikan pantai Brazil, serta meneroka seluruh pantainya.

Sepanjang pengembaraannya, Vespucci telah meneroka pantai yang secara keseluruhannya berjarak 6000 batu (9700 km). Beliau juga merupakan orang Eropah pertama yang menjejakkan kaki ke Colombia, Argentina, dan Uruguay serta menjadi yang pertama menemui Sungai Amazon, Sungai Plata dan Sungai Pavia.

Selain itu, beliau juga orang pertama yang menemui arus khatulistiwa dan memanfaatkan kitaran bulan untuk menentukan longitud secara tepat. Apapun, pencapaiannya yang paling penting adalah beliau menyedari bahawa ‘pinggiran Asia’ yang ditemui oleh Columbus sama sekali bukanlah benua Asia, sebaliknya sebuah benua baru. Dunia Baru ini dinamakan sebagai Amerika, nama feminin bagi Amerigo dalam Bahasa Latin – suatu legasi Amerigo Vespucci yang kekal berpanjangan.

Vespucci memiliki kefahaman yang jauh terkehadapan tentang dunia di sekelilingnya, dan beliau sememangnya lahir pada zaman yang tepat untuk melakukan penerokaan. Beliau lazim mengkaji penulisan-penulisan Marco Polo dan Ptolemy, dan hal ini banyak membantunya dalam memahami bahawa penduduk dan lanskap daratan Amerika Selatan bukanlah benua Asia.

Beliau berjaya melakukan perlayaran jarak jauh, dan lantaran pencapaiannya ini, beliau menyedari bahawa kemajmukan suku asli, keluasan pantai, dan iklim tropika di situ merupakan petanda bahawa ia merupakan sebuah benua baru. Kesedaran terhadap hakikat ini adalah salah satu penemuan paling penting dalam sejarah Eropah.

Namun malangnya, Amerigo Vespucci sering dibayangi oleh Christopher Columbus, insan yang diperakui sebagai ‘penemu’ benua Amerika walau tanpa menyedari status sebenar benua yang ditemuinya itu. Selain itu, catatan tentang kehidupan Vespucci kebanyakannya diiringi dengan perdebatan dan kewujudan surat-surat palsu berkaitan dengannya.

Justeru pada akhirnya, ramai yang berpendapat bahawa Amerigo Vespucci melakukan tiga perlayaran ke Dunia Baru, dan kesemua perlayaran ini berjaya mencetuskan revolusi dalam dunia penerokaan. Namun, kesemua jasa dan penerokaan beliau ini sering dilupakan.

TERJEMAHAN:

Aleksa Vuckovic. (18 Januari 2020). Amerigo Vespucci: The Forgotten Explorer Who Named America. Ancient Origins. https://www.ancient-origins.net/history-famous-people/amerigo-vespucci-0013166


Persamaan Bahasa Rohingya Dan Iceland – Rumpun Indo-Eropah

Bahasa Rohingya ataupun nama asalnya, “Ruáingga (رُاَࣺينڠَ)” adalah sebuah bahasa yang dituturkan oleh 1.8 juta orang di seluruh dunia. Bahasa ini dituturkan di negara Myanmar dan Bangladesh. Penutur bahasa ini juga boleh ditemui di negara Persekutuan Malaysia.

Bahasa Iceland ataupun nama asalnya, “íslenska” adalah sebuah bahasa yang dituturkan lebih 300 ribu orang di seluruh dunia. Selain Iceland, bahasa ini juga dituturkan oleh ribuan orang di sekitar negara Denmark, Amerika Syarikat dan Kanada.

PENGHIJRAHAN INDUK

Hampir separuh penduduk dunia bertutur dalam bahasa Indo-Eropah. Indo-Eropah adalah sebuah induk bahasa purba yang telah melahirkan banyak bahasa di benua Eropah sehingga utara India.

Indo-Eropah dipercayai berasal dari kawasan steppe di peta moden Ukraine dan Rusia. Masa berlalu, mereka berhijrah keluar ke seluruh arah. Penghijrahan tersebut akhirnya telah melahirkan sub-keluarga bahasanya yang tersendiri.

Penghijrahan Indo-Eropah ke benua kecil India telah melahirkan Indo-Iranian. Penghijrahan demi penghijrahan telah menurunkan Indo-Aryan dan Sanskrit. Akhirnya, Sanskrit telah melahirkan bahasa moden seperti Rohingya.

Penghijrahan Indo-Eropah ke skandinavia telah melahirkan sub-keluarga Jermanik. Penghijrahan demi penghijrahan telah menurunkan Jermanik Utara, Bahasa Norse dan akhirnya bahasa moden seperti Bahasa Iceland.

PERBANDINGAN PERKATAAN “ORANG”

Tahukah anda, “manú” dan “maður” adalah antara perkataan yang terdapat dalam Bahasa Rohingya dan Bahasa Iceland. Jika diterjemahkan ke dalam Bahasa Melayu, kedua-dua perkataan tersebut membawa maksud “orang”.

Perkataan “manú” dalam Rohingya berasal daripada Sanskrit, “mánu (मनु)”. Sanskrit berasal daripada Proto-Indo-Aryan, *mánuṣ. Proto-Indo-Aryan pula berasal daripada Proto-Indo-Iranian, *mánuš. Proto-Indo-Iranian pula berasal daripada Proto-Indo-Eropah, *mon-.

Perkataan “maður” dalam Iceland berasal daripada Norse, “maðr”. Norse berasal daripada Proto-Jermanik, *mann. Proto-Jermanik pula berasal daripada Proto-Indo-Eropah, *mon-.

PERBANDINGAN PERKATAAN “AWAK”

Tahukah anda, “tuñí” dan “þú” adalah antara perkataan yang terdapat dalam Bahasa Rohingya dan Bahasa Iceland. Jika diterjemahkan ke dalam Bahasa Melayu, kedua-dua perkataan tersebut membawa maksud “awak”.

Perkataan “tuñí” dalam Rohingya berasal daripada Sanskrit, “tvám (त्वम्)”. Sanskrit berasal daripada Proto-Indo-Aryan, *tuHám. Proto-Indo-Aryan pula berasal daripada Proto-Indo-Iranian, *túH. Proto-Indo-Iranian pula berasal daripada Proto-Indo-Eropah, *túh₂.

Perkataan “þú” dalam Iceland berasal daripada Norse, “þú”. Norse berasal daripada Proto-Jermanik, *þū. Proto-Jermanik pula berasal daripada Proto-Indo-Eropah, *túh₂.

PERBANDINGAN PERKATAAN “RATUS”

Tahukah anda, “cót” dan “hundrað” adalah antara perkataan yang terdapat dalam Bahasa Rohingya dan Bahasa Iceland. Jika diterjemahkan ke dalam Bahasa Melayu, kedua-dua perkataan tersebut membawa maksud “ratus”.

Perkataan “cót” dalam Rohingya berasal daripada Sanskrit, “śatá (शत)”. Sanskrit berasal daripada Proto-Indo-Aryan, *śatám. Proto-Indo-Aryan pula berasal daripada Proto-Indo-Iranian, *ćatám. Proto-Indo-Iranian pula berasal daripada Proto-Indo-Eropah, *ḱm̥tóm.

Perkataan “hundrað” dalam Iceland berasal daripada Norse, “hundrað”. Norse berasal daripada Proto-Jermanik, *hundaradą. Proto-Jermanik pula berasal daripada Proto-Indo-Eropah, *ḱm̥tóm.

BAHASA SATEM DAN BAHASA CENTUM

Perasan ke tak, perkataan “cót” dan “hundrað” macam terlalu jauh? Untuk pengetahuan semua, kesemua bahasa dalam keluarga Indo-Eropah telah terbahagi kepada dua kumpulan. Kumpulan yang dimaksudkan adalah “Bahasa Satem” dan “Bahasa Centum”.

Bahasa Satem melibatkan peralihan bunyi [k] kepada [s], [ʃ], [θ] dan sebagainya ataupun [tʃ], [dʒ], [tɕ] dan sebagainya. Untuk kes ini, bunyi [k] dalam *ḱm̥tóm telah beralih menjadi [ʃ] seperti dalam Bahasa Sanskrit, “śatá (शत)” dan Rohingya, “cót”. Untuk pengetahuan semua, “satem” secara harfiahnya bermaksud “seratus” dalam Bahasa Avestan.

Kesemua bahasa dalam Bahasa Centum mengekalkan bunyi [k] kecuali dalam keluarga Jermanik, mereka beralih kepada bunyi [h]. Untuk kes ini, bunyi [k] dalam *ḱm̥tóm telah beralih menjadi [h] dalam Bahasa Iceland, “hundrað”. Untuk pengetahuan semua, “centum” secara harfiahnya bermaksud “seratus” dalam Bahasa Latin.

INFLEKSI DALAM ROHINGYA DAN ICELAND

Kesemua bahasa dalam keluarga Indo-Eropah mempunyai infleksinya yang tersendiri. Menurut Kamus Besar Bahasa Indonesia, “infleksi” ditakrifkan sebagai “perubahan kata yang menunjukkan pelbagai hubungan tatabahasa”.

Perhatikan infleksi yang terdapat dalam Proto-Indo-Eropah yang masing-masing bermaksud “saya membawa”, “awak membawa” dan “dia membawa”. Infleksi berkenaan adalah *bʰéroh₂, *bʰéresi, *bʰéreti. Ketiga-tiga infleksi tersebut adalah antara seratus infleksi dalam induk tersebut.

Perhatikan infleksi yang terdapat dalam Bahasa Rohingya yang masing-masing bermaksud “saya membawa”, “awak membawa” dan “dia membawa”. Infleksi berkenaan adalah “bhôri”, “bhôro”, “bhôren”. Ketiga-tiga infleksi tersebut adalah antara empat puluh infleksi dalam bahasa tersebut.

Perhatikan infleksi yang terdapat dalam Bahasa Iceland yang masing-masing bermaksud “saya membawa”, “awak membawa” dan “dia membawa”. Infleksi berkenaan adalah “ég bera”, “þú berar”, “han bera”. Ketiga-tiga infleksi tersebut adalah antara dua puluh lapan infleksi dalam bahasa tersebut.

KES TATABAHASA

Kes Tatabahasa ataupun dalam Bahasa Inggeris, “Grammatical Case” adalah sebuah pengkelasan kata nama, kata ganti nama diri, adjektif, nombor dan sebagainya mengikut fungsi tatabahasanya dalam sesuatu frasa, klausa ataupun ayat.

Proto-Indo-Eropah mempunyai lapan kes tatabahasa. Pertimbangkan perkataan “*méh₁n̥s” yang bermaksud “bulan”. Perubahan perkataan berkenaan mengikut kesnya serta maknanya secara ringkas.

Kes Nominatif: *méh₁n̥s (Bulan)
Kes Vokatif: *méh₁n̥s (Hei, Bulan)
Kes Akusatif: *méh₁n̥sm̥ (kepada Bulan)
Kes Jenitif: *méh₁n̥sos (punya Bulan)
Kes Ablatif: *méh₁n̥sos (dari Bulan)
Kes Datif: *méh₁n̥sey (untuk Bulan)
Kes Lokatif: *méh₁n̥si (di Bulan)
Kes Instrumental: *méh₁n̥sh₁ (dengan Bulan)

Bahasa Rohingya pula mempunyai enam Kes Tatabahasa. Pertimbangkan perkataan “hóliba” yang membawa maksud “tukang jahit”. Perubahan perkataan berkenaan mengikut kesnya serta maknanya secara ringkas.

Kes Nominatif: hólibaye (Tukang Jahit)
Kes Vokatif: hólibaya (Hei, tukang jahit)
Kes Akusatif: hólibare (kepada tukang jahit)
Kes Jenitif: hólibar (punya tukang jahit)
Kes Ablatif: hólibaloi (daripada tukang jahit)
Kes Datif: hóliballa (untuk tukang jahit)

Bahasa Iceland pula mempunyai empat Kes Tatabahasa. Pertimbangkan perkataan “konungur” yang membawa maksud “raja”. Perubahan perkataan berkenaan mengikut kesnya serta maknanya secara ringkas.

Kes Nominatif: Konungur (Raja)
Kes Akusatif: Konung (kepada Raja)
Kes Jenitif: Konungs (punya Raja)
Kes Datif: Konungi (untuk Raja)

Sebahagian besar bahasa dalam Indo-Eropah mempunyai Kes Tatabahasa. Ada bahasa yang masih mengekalkan kesemua lapan kes seperti Sanskrit, ada yang enam seperti Rohingya dan ada yang empat seperti Iceland.

AKHIR KATA

Kesimpulannya, itu adalah antara perbandingan yang dapat dilakukan penulis artikel ini untuk Bahasa Rohingya dan Iceland. Walaupun kelihatan berbeza di bahagian permukaan, kita masih mampu menemui titik persamaannya di sebalik pemisahan geografi sejauh 8 987 kilometer (km). Apakah persamaan lain yang mungkin penulis terlepas? Harap berikan komen anda dalam ruangan komen di bawah.

RUJUKAN

Omniglot: Icelandic. Dicapai pada 23hb April 2020 dari https://www.omniglot.com/writing/icelandic.htm

Omniglot: Rohingya. Dicapai pada 23hb April 2020 dari https://www.omniglot.com/writing/rohingya.htm

Mysterious Indo-European homeland may have been in the steppes of Ukraine and Russia. Dicapai pada 23hb April 2020 dari https://www.sciencemag.org/news/2015/02/mysterious-indo-european-homeland-may-have-been-steppes-ukraine-and-russia

How did the Icelandic language start? Dicapai pada 23hb April 2020 dari https://www.visindavefur.is/svar.php?id=4796

Satem Language Group. Dicapai pada 23hb April 2020 dari https://www.britannica.com/topic/satem-language-group

Centum Language Group. Dicapai pada 23hb April 2020 dari https://www.britannica.com/topic/centum-language-group

Langfocus: Indo-European Connection. Dicapai pada 23hb April 2020 dari https://m.youtube.com/watch?v=SqK7XXvfiXs

Kamus Besar Bahasa Indonesia: Infleksi. Dicapai pada 23hb April 2020 dari https://www.google.com/amp/s/kbbi.web.id/infleksi.html


Kenapa Orang Arab Panggil Orang Melayu Bani Jawi?

Semenjak dua ini istilah Bani Jāwi ini sering diungkapkan namun tidak diberikan pengertian tentang siapakah mereka dan dan asal usul penamaannya. Lebih malang, istilah ini sering digunakan pendukung teori konspirasi tanpa asas yang benar.

Penegasan: Tulisan pendek ini tidak akan menyentuh berkenaan genetik mahupun keturunan sesebuah bangsa kerana ia bukan tumpuan utama dalam menjelaskan istilah Bani Jawi ini.

1. Jawi merupakan penisbahan orang-orang ‘Arab kepada mereka yang datang daripada kawasan Al Jāwah.
Al-Jāwah tidaklah merujuk kepada kepulauan Jawa semata-mata sebagaimana pemahaman sebahagian orang.

2. Al-Jāwah dalam kitab-kitab ‘Arab disebut sebagai ‘Bilad Jāwah’ (Negeri Jawi) atau terkadang disebut sebagai ‘Mul Jāwah’, antaranya seperti dalam catatan Ibn Batutah dalam Rihlahnya dan sebagainya.

3. Menjadi kebiasaan bagi orang ‘Arab, dalam menamakan sesebuah tempat adalah berdasarkan struktur geografi atau kedudukan tempat tersebut daripada tempat asal mereka. Misalnya Yaman, dinamakan sedemikian kerana kedudukannya di arah kanan lembah Hijaz. Begitu pula dengan Syām.

4. Justeru, orang ‘Arab tidak menisbahkan nama tempat berdasarkan sesuatu bangsa yang spesifik. Maka para ahli bahasa ‘Arab mengemukakan berberapa teori penamaan kawasan yang disebut sebagai Al-Jāwah ini. Antaranya;

i. Ia berasal dari kata Al Jawwu yang bermaksud ruang udara/angkasa, sebagaimana terakam dalam surah An-Nahl;

أَلَمۡ يَرَوۡاْ إِلَى ٱلطَّيۡرِ مُسَخَّرَٰتٖ فِي جَوِّ ٱلسَّماء

“Tidakkah mereka memperhatikan burung-burung yang dimudahkan terbang melayang-layang di ruang angkasa…”

ii. Juga berasal dari kata Al Jawwu dikatakan membawa maksud kawasan bumi yang rendah, sedangkan bentuk jamaknya disebut sebagai Al-Jiwā’.

iii. Al Jawā dari kependekan dari kata Al Jawā’ yang memberi maksud lembah yang luas sedangkan bentuk jamaknya ialah Jawwun yang merujuk kepada keadaan kawasan ceruk bumi yang terpencil.

iv. Al Jāwi , dengan kata jamaknya Jawāh yang merujuk kepada keadaan mukabumi yang kasar dan keras.

5. Berdasarkan berberapa teori yang dikemukakan di atas kita dapat memahami penamaan Jawi ini merujuk kepada sekitar kepulauan Nusantara yang bergunung-ganang serta terdedah kepada tiupan angin Monsun yang sederhana.

6. Al-Qazwini, seorang ahli geografi menggambarkan bumi “Jawāh”; dalam kitabnya ” Āthār Al Bilād wa Akhbar Al ‘Ibād: “Itulah negara di pesisir pantai yang menghadap laut China, yang terletak selepas negara India. Pada zaman kita ini tidak dapatlah para pedagang yang bertolak dari negara China melainkan mesti melalui negara ini. Disebabkan melalui jalan selain negara ini (laluan sutera) di negara China menyusahkan kerana jauh jaraknya dan berbeza agamanya.”

7. Sementara itu Professor Dr Syed Muhammad Naquib Al-Attas pula menyatakan; “Kita tahu bahawa istilah Jawi itu adalah nama gelaran orang Arab terhadap seluruh bangsa-bangsa penduduk daerah kepulauan ini (Alam Melayu)”.

8. Kenyataan-kenyataan ini diperkuatkan lagi dengan tulisan gemulah Pendeta ZA’BA;

“…Macam mana pun Bahasa Melayu itulah yang dipilih mereka jadi wāsitah(pengantara) bagi menghidangkan dan mengembangkan kepada kaum mereka ‘orang Jāwi’ di Alam Melayu ini akan segala ilmu agama Islam yang mereka peroleh dalam bahasa ‘Arab dan bahasa Melayu itulah yang disebut oleh mereka ‘bahasa Jāwi’ padahal ada berberapa bahasa yang lain lagi di Tanah Jawa dan lain-lain bahagian Alam Melayu ini tidak mereka pilih dan sebut ‘bahasa Jāwi’ Bahkan sebagaimana bahasa yang disebut mereka ‘bahasa Jāwi’ itulah bahasa Melayu, bukan bahasa Jawa maka begitulah yang disebut mereka ‘tanah Jāwi’ dan ‘orang Jāwi’ itu bukannya tanah Jawa dan orang Jawa sahaja tetapi meliputi semua sekali jajahan Alam Melayu.”

9. Justeru fahamlah kita bahawa yang dimaksudkan sebagai Bani Jāwi atau Orang Jāwi ini merujuk kepada etnik-etnik rumpun Melayu di Nusantara dan bukanlah semata-mata merujuk kepada etnik Melayu atau Jawa semata-mata.

10. Bahkan kaum India Peranakan di Pulau Pinang dan Melaka juga disebut sebagai “Jāwi Peranakan” hasil perkahwinan campuran Melayu-India, menunjukkan konteks penamaan Jāwi ini merentas sempadan bangsa.

RUJUKAN:

1. Kamus Dewan Cetakan Keempat,DBP
2. Ensiklopedia Sejarah dan Kebudayaan Melayu, DBP.
3. Islam Dalam Sejarah Dan Kebudayaan Melayu,Syed Muhammad Naquib Al-Attas, Penerbit UKM
4. Bahasa Melayu Kelebihan dan Kekurangannya, Zainal Abidin bin Ahmad, Akademi Jawi Malaysia
5. Bangsa Melayu dan Orang Jawi Mengikut Kitab Turath Arab, Wan Kamal Nadzif bin Wan Jamil, kertas kerja Prosiding Seminar Penyelidikan Kepimpinan & Pemikiran Melayu, Institut Pemikiran dan Kepimpinan Melayu(IMPAK) UiTM.


Hisap G4nj4 Dapat Kanser Testis (Telur)

Terdapat bukti mendapati bahawa menghisap g4nj4 dapat meningkatkan risiko kanser testis. Sebuah kajian yang diterbitkan oleh JAMA Network Open mendapati, lelaki yang menghisap rokok g4nj4 setiap hari untuk 10 tahun atau lebih akan meningkatkan risiko terhasilnya kanser testis sekitar 36% berbanding dengan lelaki yang tidak pernah menghisap rokok dengan bahan tersebut.

Untuk mencapai kesimpulan, saintis telah menganalisis 25 buah kajian yang menghubungkan penggunaan g4nj4 dengan kanser testis, kanser paru-paru, kanser mulut serta kanser kepala dan leher. Walaupun mereka tidak menemui kaitan antara penggunaan g4nj4 biasa dengan kanser paru-paru, mulut dan leher, mereka menemui bahawa g4nj4 berasaskan rokok dapat meningkatkan risiko kanser testis.

Seperti hisap rokok biasa, hisap g4nja juga akan menghasilkan carcinogens atau bahan yang dapat meningkatkan risiko untuk mendapat kanser. Hal ini kerana, pohon c4nnab!s sama seperti tumbuhan lain. Setiap tumbuhan akan mengeluarkan asap apabila dibakar. Apabila kita membakar tumbuhan, kita akan melepaskan lebih banyak carcinogens.

Namun, saintis masih tidak dapat memastikan mengapa menghisap g4nj4 hanya berkait denga kanser testis, bukan dengan kanser-kanser lain. Tambahan lagi, disebabkan mengambil kajian dari tahun 1973 hinggalah 2018, kajian-kajian lama mungkin tidak menggambarkan situasi populasi terkini berkenaan habit pengambilan g4nj4.

Apa-apa pun, kajian mereka dapat menawarkan renungan bagaimana kesan jangka masa panjang menghisap g4nj4 terhadap manusia. Disebabkan g4nj4 semakin dihalalkan di sisi undang-undang di banyak tempat, orang akan mula ada habit untuk hisap g4nj4. Memahami risiko kesihatan dalam pengambilan habit tersebut perlu dikaji.

Menurut National Organisation for Rare Disorders (NORD), walaupun kanser testis hanya terdiri daripada 1% sahaja dalam kalangan lelaki yang ada kanser, ia biasanya berlaku pada lelaki dalam lingkungan umur 15 hingga 35 tahun. Setiap tahun, sekitar 8,850 olelaki didiagnos kanser.

Menurut NORD, simptom biasa bagi kanser testis ialah terdapat benjolan yang tidak rasa sakit pada testis – tumor kanser. Sekiranya satu testis bengkak, itu adalah petanda kanser. Simptom lain termasuklah sakit pada perut dan kawasan skrotum, loya, turun berat badan, muntah-muntah dan sukar untuk bernafas.

Kanser testis merupakan salah satu kanser yang boleh diubati menurut NORD melalui pembedahan dan kadangkala memerlukan radiasi atau kemoterapi.

RUJUKAN:


P Ramlee Terima Anugerah Yang Tidak Pernah Wujud Di Dunia

Dari Tokyo, P.Ramlee telefon Saloma dan memaklumkan bahawa beliau telah tertangguh 1 hari (flight delay) untuk pulang ke Singapura. P.Ramlee menerangkan kepada Saloma bahawa beliau mendapat anugerah yang belum ada dalam dunia seni iaitu pelakon serba boleh, dimana P.Ramlee lah yang merupakan pelakon dan pengarah pertama yang dianugerahkan anugerah “THE MOST VERSATILE TALENT”.

Manakala bagi filem ANTARA DUA DARJAT pula, P.Ramlee terpaksa bertanding dengan Toshiro Mifune dari Jepun sebagai pelakon terbaik, kata P.Ramlee, beliau kalah satu mata kerana pihak Indonesia tidak memberi sebarang markah kepadanya. Jika pihak Indonesia memberi 2 mata, P.Ramlee akan menerima  anugerah sebagai pelakon lelaki terbaik untuk kali kedua, oleh itu anugerah pelakon lelaki terbaik telah dimenangi oleh Toshiro Mifune, rakan dan pelakon yang diminati oleh P.Ramlee dari Jepun.

NILAI SEBUAH SAHABAT SEJATI

Kepulangan P.Ramlee dari Jepun ke Singapura pada ketika itu adalah membawa anugerah  tertinggi bagi orang seni di dunia iaitu “THE MOST VERSATILE TALENT” yang merupakan anugerah yang belum pernah digondol oleh mana-mana  pelakon dalam dunia. Di lapangan terbang, tidak ramai yang menyambut kepulangan P.Ramlee, antara yang hadir pada masa itu ialah Mr Kwek, Jaafar Abdullah, Ahmad Zakaria dan yang mengalungkan bunga kepada P.Ramlee ialah Saloma & Ramli Ismail. Pada sebelah malam, NORDIN AHMAD datang ke rumah P.Ramlee di No. 28 Cedar Avenue sambil mengucapkan tahniah kepada beliau. Nordin Ahmad bertanya  kepada P.Ramlee tentang bagaimana anugerah seperti itu  boleh diadakan (THE MOST VERSATILE TALENT)???

P.Ramlee berkata menurut kata juri hakim, tiada anugerah yang  sepadan dengan kemampuanku dalam filem IBU MERTUA KU, kerana dalam filem itu aku terlibat sebagai pelakon drama dan muzik, lagu dalam filem itu aku juga yang tulis, bagi nyanyiannya aku sendiri yang menyanyi dalam filem itu, dan aku mengarah filem itu, jadi semua juri berbincang apa anugerah yang patut aku dapat? Juri sebulat suara mengatakan aku adalah seniman serba boleh dan dalam filem ANTARA DUA DARJAT kalau Indonesia beri 2  mata, aku akan dapat anugerah sebagai pelakon lelaki terbaik.

Pihak Shaw Brothers mahu P.Ramlee pergi ke Hong Kong untuk membuat filem Melayu disana. Oleh kerana beliau tidak gemar sikap pekerjanya yang ikut kata-kata pihak Union, Shaw telah serah sebuah skrip yang ditulis  oleh  Run Run Shaw kepada P.Ramlee untuk membuat filem pertama di Hong Kong. Skrip itu berjudul “SENIWATI” dan pihak Shaw menyuruh  P.Ramlee mencari sekurang-kurangnya tiga lagi cerita untuk dijadikan filem Melayu di Hong Kong. Pelakon yang akan P.Ramlee bawa  bersama ke Hong Kong untuk filem pertama berjudul “SENIWATI” itu ialah SARIMAH, UDA OMAR, AHMAD NISFU serta beberapa orang lagi pelakon dari studio Jalan Ampas.

Apabila pihak Union mendapat tahu perkara ini, semua pelakon dibawah naungan Union tidak  dibenarkan mengikut P.Ramlee ke Hong Kong. Sementara menantikan untuk ke Hong Kong, P.Ramlee mengarah satu lagi filem di studio Jalan Ampas iaitu filem TIGA ABDUL yang  menggunakan 2 pelakon yang menjadi tulang belakang Union. P.Ramlee juga turut berlakon  dalam filem TIGA ABDUL itu dan merupakan filem terakhir arahan P.Ramlee di Singapura sebelum berhijrah ke Kuala Lumpur


Man City v UEFA: Antara Kekayaan Dan Kekuasaan

Sheikh Mansour bin Zayed bin Sultan bin Zayed bin Khalifa Al Nahyan dan Khaldoon Khalifa Al Mubarak. Ramai diantara kita terutamanya rakyat Malaysia tidak akan pernah lupa dua nama ini.

Masakan tidak, mereka antara watak-watak penting dalam rakaman perbualan yang disiarkan oleh SPRM kepada umum pada 6 Januari 2020. Rakaman yang dipercayai turut melibatkan bekas Perdana Menteri Malaysia, Datuk Seri Najib Tun Razak.

Tidak perlu kita ulas panjang tentang isu yang berbangkit dalam beberapa rakaman suara tersebut. Topik pada hari ini lebih kepada mengulas apakah sebenarnya yang dilakukan oleh mereka berdua ini di persada politik dan ekonomi antarabangsa.

Menariknya, mereka turut terlibat dalam satu lagi skandal antarabangsa melibatkan kelab bola sepak ternama Eropah, Manchester City.

Tepat sekali, Manchester City FC. Kelab bola sepak Liga Perdana Inggeris yang menempah nama di persada prestij dunia bola sepak Eropah setelah dibeli oleh Sheikh Mansour pada September 2008 melalui syarikatnya Abu Dhabi United Group (ADUG) dengan nilai pembelian sekitar £210 juta.

Siapakah Mereka ini?

Sheikh Mansour yang berdarah raja Abu Dhabi merupakan Timbalan Perdana Menteri Emiriyah Arab Bersatu (UAE) dan juga Naib Pengerusi bagi Mubadala Investment Company, syarikat milik penuh kerajaan UAE.

Beliau juga merupakan Pengerusi International Petroleum Investment Company, syarikat petroleum milik penuh kerajaan UAE. Ironinya, kedua-dua syarikat tersebut terpalit dengan skandal 1 Malaysia Development Berhad (1MDB).

Khaldoon Al Mubarak pula merupakan orang paling dipercayai oleh keluarga diraja UAE. Beliau merupakan Pengerusi bagi City Football Group (CFG) yang mengawal selia urusan kelab bola sepak milik Sheikh Mansour termasuklah Manchester City FC, New York City FC dan Melbourne City FC. Selain itu, beliau juga merupakan Ketua Pengarah Eksekutif Mubadala Investment Company.

Manchester City Didenda

Pada tanggal 14 Februari 2020, Manchester City dikenakan denda sebanyak £25 juta serta dihalang daripada bermain di pentas bola sepak UEFA selama dua musim (2020/2021, 2021/2022).

Keputusan yang dibuat oleh badan bola sepak Eropah itu ekoran hasil siasatan Badan Kawalan Kewangan Kelab (CFCB) UEFA yang bermula pada bulan Mei 2019 mendapati bahawa kelab tersebut telah melanggar peraturan Financial Fair Play (FFP) yang telah ditetapkan.

Keputusan ini ternyata satu tamparan hebat buat kelab yang baru sedekad cuba untuk menjadi kelab yang relevan di benua Eropah. Ternyata dengan hukuman yang diberikan ini, Manchester City pastinya akan diheret ke kancah kehinaaan bola sepak kelab pertengahan yang mereka pernah rasai sebelum Sheikh Mansour membeli kelab tersebut.

Namun demikian, perlu juga kita ketahui apakah sebenarnya peraturan FFP yang dilanggar oleh kelab itu. Hal ini kerana pada tahun 2011, Bekas Pengerusi Arsenal FC, Arsene Wenger pernah melemparkan tuduhan terhadap Manchester City.

Beliau mengatakan kelab tersebut telah berjaya melanggar peraturan FFP tanpa diambil tindakan oleh UEFA. Bermakna isu yang membelenggu kelab itu kini bukanlah isu baru.

Malah, pada May 2014, Manchester City pernah didenda oleh UEFA akibat daripada kelab melaporkan kerugian sebanyak £150 juta pada tahun 2012, £130 juta lebih daripada yang dibenarkan oleh FFP (£20 juta, ditukar kepada £10juta mulai musim 2015/2016).

Hasilnya, kelab hanya dibenarkan berbelanja sebanyak £49 juta untuk musim berikutnya dan skuad Liga Juara-Juara Eropah mereka dikecilkan kepada 21 pemain.

Didenda Lagi

Memetik kenyataan rasmi yang dikeluarkan oleh UEFA bertarikh 14 Februari 2020, UEFA berkata, “Berikutan perbicaraan yang diadakan pada 22 Januari 2020, pihak Kamar Pengadilan bagi Badan Kawalan Kewangan Kelab UEFA (CFCB) yang dipengerusikan oleh Jose Da Cunha Rodrigues telah menyampaikan keputusan akhir siasatan kes yang dirujuk oleh Ketua Penyiasat CFCB kepada kelab bola sepak Manchester City.

Setelah meneliti semua bukti yang dibentangkan, Kamar Pengadilan mendapati Manchester City telah melakukan pelanggaran peraturan yang serius terhadap Lembaga Perlesenan Kelab UEFA dan FFP dengan menokok tambah nilai pendapatan melalui tajaan dalam penyata akaun kelab. Mereka juga telah melakukan perkara yang sama terhadap maklumat pulang modal yang dibekalkan oleh kelab kepada UEFA antara tahun 2012 dan 2016.

Malah, kelab itu juga gagal untuk memberikan kerjasama kepada CFCB untuk membantu siasatan. Kelab itu dibenarkan merayu kepada Pusat Penimbangtaraan Bagi Sukan (CAS). Sekiranya rayuan dibuat, pihak UEFA tidak akan menyiarkan alasan pengadilan sehingga CAS memutuskan keputusan rayuan tersebut.”

Ini bermaksud bahawa Manchester City FC telah menipu angka dalam laporan kewangan mereka yang diserahkan kepada UEFA bagi membuktikan operasi kelab mereka memberi pulangan modal yang telah ditetapkan sebagai syarat oleh FFP bermula pada tahun 2013. Oleh kerana UEFA tidak akan mengeluarkan alasan pengadilan mereka atas sebab yang diberikan, cara bagaimana kelab tersebut memanipulasi angka tersebut tidak dapat diketahui secara jelas.

Tuduhan Dilemparkan

Pada tahun 2011, syarikat penerbangan milik kerajaan Abu Dhabi, Etihad Airways telah menaja Manchester City FC dengan kontrak bernilai £400 juta selama 10 tahun. Dalam pada masa yang sama, mereka turut menaja Arsenal FC, kelab utara London hanya sebanyak £90 juta.

Ketika itu nilai tajaan sebesar itu mengejutkan banyak pihak sehinggakan pengerusi Arsenal FC ketika itu, Arsene Wenger menuduh Manchester City melakukan doping kewangan.

Tambahan pula, pada musim lepas sahaja, Manchester City FC mencatatkan pendapatan komersil berjumlah £229 juta. Jumlah itu sangat besar jika dibandingkan dengan seteru mereka, Liverpool (£186 juta) dan Chelsea (£185 juta) yang mempunyai bilangan peminat yang lebih ramai serta bertaraf juara Eropah. Ini membuatkan pihak UEFA musykil.

Pengurus kelab berkenaan, Pep Guardiola juga pernah diajukan soalan kontroversi oleh wartawan Associated Press sejurus selepas kemenangan Manchester City FC keatas Watford FC pada perlawanan akhir Piala FA musim lalu, Ditanya sama ada beliau menerima bayaran lain daripada pemilik kelab , Sheikh Mansour diluar daripada yang dipersetujui di dalam kontrak pekerjaan, beliau hanya memberikan reaksi tidak senang. Beliau berkata, “Anda tahu atau tidak apa yang anda tanyakan ini? Di hari kami baru sahaja menang trebel anda pula menanyakan soalan sebegini?’, katanya dalam nada marah.

Soalan tersebut ditanyakan susulan sejumlah besar email yang telah digodam dan disebarkan oleh Football Leaks kepunyaan Rui Pinto yang mengandungi tuduhan keatas kelab dan juga bekas pengurus kelab Roberto Mancini.

Tuduhan itu menyatakan antara lain, Roberto Mancini menerima bayaran berlainan daripada kelab kepunyaan Sheikh Mansour, Al Jazira FC sedangkan beliau masih lagi pengurus pasukan Manchester City.

Hal ini menandakan bahawa pembayaran dibuat secara pintu belakang untuk kelab mengelak daripada mengira kos pembayaran kedalam penyata kewangan kelab. Ini juga salah satu cara bagi memastikan supaya kelab dapat melepasi syarat FFP secara salah.

Email Dan Laporan Der Spiegel

Merujuk pula kepada laporan yang dikeluarkan oleh Der Spiegel, majalah berita negara Jerman pada tahun 3 November 2018, wakil kelab Machester City FC ada membincangkan tentang bagaimana cara untuk mereka melenyapkan angka kerugian £9.9 juta dalam penyata kewangan pada tahun 2013. Kerugian itu berpunca daripada pemecatan pengerusi klab ketika itu , Roberto Mancini.

Perbincangan itu berlaku melalui email yang telah dibocorkan oleh Rui Pinto, seorang pengodam siber berbangsa Portugal. Email tersebut telah diperolehi oleh beliau bersama dengan 70 juta dokumen berlainan dan disebarkan oleh laman web Football Leaks.

Kini, beliau telahpun ditahan oleh pihak berkuasa Portugal atas 147 tuduhan menggodam, sabotaj dan penipuan.

Selain itu, Der Spiegel juga melaporkan bahawa pemilik Manchester City FC, Sheikh Mansour telah secara salah memberikan tambahan dana kepada para penaja kelab tersebut dari Abu Dhabi termasuklah Etihad Airways, Aabar Investments dan Badan Pelancongan Abu Dhabi untuk memberikan tajaan yang lebih besar berbanding apa yang telah dipersetujui dalam kontrak asal sejak 2013.

Seperti yang dilaporkan dalam email tersebut, Etihad Airways membayar lebihan sejumlah £1.5 juta, Aabar Investments sebanyak £500 ribu manakala Badan Perlancongan Abu Dhabi pula sebanyak £5.5 juta. Bermaksud, sejumlah £7.5 juta telah ditambahkan kedalam nilai tajaan dan digambarkan seperti jumlah tersebut dipersetujui dalam kontrak asal, sedangkan tidak.

Malah, email oleh Eksekutif Kelab ketika itu kepada pengerusi Khaldoon Al Mubarak pada tahun 2010 memaparkan perbincangan tentang pelaburan tahunan Aabar Investments sebanyak £15 juta.

Petikan email tersebut berbunyi, “Seperti yang kita telah bincangkan, Aabar hanya perlu membayar £3juta. Manakala selebihnya (£12 juta) akan dibayar oleh Tuanku Raja (Sheikh Mansour)”.

Ini jelas bertentangan dengan kaedah pelaburan yang dibenarkan walaupun wakil kelab telah beberapa kali mengatakan bahawa Aabar Investment adalah penaja yang tidak terkait dengan pemilik kelab itu.

Memetik kata-kata Jorge Chumillas, Ketua Pegawai Kewangan Manchester City FC apabila ditanya oleh rakan sekerjanya  Simon Pearce sama ada tarikh pembayaran tambahan nilai tajaan itu boleh ditukarkan ataupun tidak, jawapan yang diberikan oleh beliau adalah “mestilah boleh, kita boleh buat apa yang kita mahu”. Begitulah keangkuhan yang membarah di dalam kelab tersebut.

Lebih mengejutkan, nilai sebenar tajaan Etihad Airways yang dikatakan berjumlah £400 juta hanyalah sebuah penipuan semata-mata. Simon Pearce menyatakan di dalam email kepada Etihad Airways pada Disember 2013, syarikat tersebut hanya perlu patuh kepada pembayaran tahunan sebanyak £8 juta.

Sedangkan jumlah yang patut mereka bayar secara tahunan kepada kelab menerusi kontrak yang telah ditandatangani pada 2011 adalah sebanyak £35 juta. Ini bermakna kelab tersebut telah menipu nilai tajaan sebenar.

Malah, Pearce mengatakan bahawa, walaupun Etihad perlu membayar sejumlah £65.7 juta, mereka hanya perlu membayar £8 juta manakala baki £59.5 dibayar oleh ADUG, pemilik kelab itu sendiri. Ini menunjukkan bahawa kegiatan pengubahan wang haram sedang dijalankan oleh mereka.

Projek Longbow

Pada 13 Mei 2013, Manchester City FC menjual hak imej pemasaran pemain ternama mereka kepada anak syarikatnya, Manchester City Football Clubs (Image rights) Ltd atau dikenali sebagai MIR. Kelab itu kemudiannya menjual MIR kepada Fordham Sports Management, syarikat milik David Rowland dan anaknya Jonathan Rowland.

MIR bersetuju untuk membayar Manchester City FC £24.5 juta dan seterusnya sebanyak £10 juta selagi mana mereka masih memegang hak tersebut. Sebagai balasan, MIR berhak untuk menjual hak imej para pemain tetapi bergantung kepada terma dan syarat yang ketat. Akibatnya, MIR mencatatkan kerugian sebanyak £70 juta setakat tahun 2017.

Namun, dalam email antara kelab dan Fordham, pemilik kelab, ADUG  bersetuju untuk menampung segala kerugian yang ditanggung oleh MIR kepada Fordham.

Ini bermaksud, sekalipun kerugian dicatatkan oleh MIR, Fordham sebagai pemilik syarikat MIR tidak akan menanggung apa-apa kerugian. Kewangan kelab juga tidak akan bersentuh kerana pembayaran dibuat oleh ADUG secara berasi. ngan.

Ini adalah salah satu cara bagaimana Manchester City FC cuba untuk mengurangkan kerugian kelab melalui skim penipuan untuk menepati syarat pulang modal yang ditetapkan oleh FFP.

Tambahan pula, kelab berjaya untuk mencipta keuntungan palsu melalui pembayaran berjumlah £24.5 juta dan £10 juta setahun melalui kontrak yang ditandatangani antara MRI dan Manchester City FC.

Inilah yang dinamakan sebagai Projek Longbow (Busur Panjang). Idea ini dipelopori oleh Ketua Pegawai Eksekutif Manchester City FC, Ferran Soriano dan juga Ketua Penasihat Undang-Undang Kelab, Simon Cliff.

Nama projek ini diambil sempena nama senjata yang digunakan oleh tentera Inggeris untuk mengalahkan tentera Perancis dalam peperangan di Crecy dan Agincourt.

Ini kerana kelab menganggap musuh utama mereka adalah Pengerusi UEFA ketika itu, Michel Platini yang berbangsa Perancis.

Michel Platini merupakan watak yang bertanggungjawab merealisasikan projek FFP, sekaligus melenyapkan harapan Manchester City FC untuk meneruskan kegiatan haram mereka tanpa halangan.

Kesan Ke Atas Kelab

Selain daripada kelab tidak dapat beraksi di pentas Liga Juara-Juara Eropah dan Liga Eropah selama dua musim, mereka juga akan mengalami kerugian berjumlah £100 juta kerana hilang hak beraksi di pentas berprestij itu seterusnya hilang punca pendapatan melalui hak penyiaran dan hasil pemasaran.

Mereka juga akan berdepan kehilangan kuasa beli terhadap pemain berprestij kerana mereka tidak lagi menjadi tumpuan para pemain yang mahu beraksi di pentas elit Eropah. Lebih memeritkan, tentu sekali beberapa pemain akan membuat keputusan untuk beralih arah ke kelab yang boleh memberikan peluang kepada mereka beraksi di pentas tersebut.

Seorang peguam sukan, John Mehrzad melalui ciapan beliau di laman Twitter berkata, tindakan kelab melanggar peraturan UEFA sehingga menyebabkan mereka dikenakan tindakan pengharaman beraksi selama dua musim ini juga melanggar terma tersirat berkenaan kepercayaan dan keyakinan pemain yang termaktub dalam kontrak mereka.

Justeru, termasuklah dengan fakta berasas lainnya, para pemain berhak untuk meninggalkan kelab secara percuma. Ternyata keadaan ini sekiranya berlaku lebih memeritkan kedudukan kelab.

Selain itu, kelab juga berdepan dengan tindakan dilucutkan ke liga divisyen 2 dan berdepan potongan 30 mata oleh Liga Perdana Inggeris. Berkemungkinan juga kemenangan liga mereka sebelum ini akan dibatalkan oleh pihak liga sekiranya rayuan kepada CAS gagal memihak kepada kelab tersebut.

Reaksi Pihak Manchester City FC

Ketika mana kelab itu dikenakan tindakan buat pertama kali oleh UEFA pada 2014, Khaldoon telah memberitahu kepada Gianni Infantino (Setiausaha Agung UEFA ketika itu) bahawa beliau lebh rela membayar £25 juta untuk melantik 50 peguam terbaik dunia untuk menyaman UEFA buat 10 tahun akan datang daripada membayar denda yang dikenakan oleh badan tersebut.

Keangkuhan pengerusi kelab itu disebut di dalam email Simon Cliff, Ketua Penasihat Undang-Undang Kelab.

Ketika Jean-Luc Dehaene, bekas pengerusi Kamar Pengadilan CFCB meninggal dunia, Simon Cliff mengeluarkan kenyataan yang dipetik “1 sudah, 6 lagi”. Kenyataan bersifat jahat ini mungkin antara penyebab mengapa hubungan antara UEFA dan Manchester City FC semakin memburuk.

Ini jelas menunjukkan bahawa pihak kelab itu tidak akan sesekali menyerah kalah dan akan merayu kepada CAS bagi membatalkan keputusan UEFA keatas mereka kali ini. Ketua Pegawai Eksekutif Kelab,  Ferran Soriano pada 20 Februari menegaskan sekali lagi bahawa mereka tidak bersalah dan segala tuduhan yang dilemparkan keatas mereka adalah salah sama sekali.

Soriano juga berkata kepada para pemain kelab bahawa “percayalah saya sepertimana saya percaya kamu semua, hukuman ini akan dibatalkan”.

Reaksi Penggiat Bola Sepak

Ketua Pembangunan FIFA yang baharu dan juga bekas pengurus Arsenal FC memberitahu kepada media bahawa beliau talh menjangkakan perkara ini akan berlaku. Beliau dipetik sebagai berkata “Mereka yang tidak menghormati undang-undang harus dihukum”.

Pengurus Tottenham Hotspurs FC dan juga bekas pengurus Manchester United FC lebih gemar berseloroh dengan mengatakan dihadapan media bahawa “Adakah dengan tindakan UEFA ini menyebabkan bekas kelabnya akan ditabalkan sebagai juara musim 2017/2018?”.

Pengurus kelab Liverpool FC, Jurgen Klopp pula bersimpati keatas nasib yang menimpa rakan sejawatnya Pep Guardiola dan juga para pemain Manchester City FC. Beliau berkata “Saya bersimpati dengan apa yang terjadi terhadap mereka terutamanya pengurus pasukan, para jurulatih serta para pemain.

Kami sebagai penggiat bola sepak hanya cintaka sukan ini. Apa yang berlaku di belakang tabir kami tidak tahu kerana kami meletakkan kepercayaan keatas pengurusan tertinggi kelab”.

Pengulas Sukan di Sky Sports dan juga bekas bek kanan Manchester United, Gary Neville menyelar tindakan UEFA ini.

Beliau berkata “Saya tidak bersetuju dengan UEFA untuk menidakkan pelaburan pemilik kelab keatas kelabnya sendiri. Saya selalu beranggapan bahawa FFP tidak sesuai digunapakai sebagai peraturan kewangan. Saya merasakan bahawa Manchester City FC akan mengalahkan UEFA kerana mereka organisasi yang tidak boleh diharap.”

Pep Guardiola pula memilih untuk bersama dengan kelab disaat sukar ini. Beliau berkata kepada media “Sekalipun kami dilucutkan ke divisyen 2, saya akan tetap bersama kelab ini”. Pemain bintang mereka, Raheem Sterling juga menyuarakan pandangan serupa.

Bilakah Kes Ini Akan Selesai?

Pada tahun 2008 pemain kelab Trabzonspor yang berpangkalan di Turki, Omer Riza telah keluar daripada kelab tersebut setelah gajinya tidak dibayar. Beliau telah didenda oleh badan bola sepak Turki sebanyak £50, 701 kerana telah melanggar kontrak.

Beliau merayu kepada CAS kemudiannya kepada Mahkamah Persekutuan Switzerland dan akhirnya ke Mahkamah Hak Asasi Manusia Eropah.

Kes ini baru sahaja selesai pada bulan lepas dan beliau menang rayuan di mahkamah tersebut. Beliau kini sudahpun bersara dan telapun menjadi ketua jurulatih di Akademi Bola Sepak Watford FC.

Bayangkan sahaja betapa lamanya kes berskala besar ini akan dibicarakan. Wang bukan masalah bagi Sheikh Mansour serta Khaldoon AL Mubarak.

Keluarga diraja Abu Dhabi sahaja dianggarkan bernilai sebanyak £1 trilion. Khaldoon sahaja mempunyai aset bernilai £200 bilion. CFG yang menguruskan kesemua kelab kepunyaan ADUG milik Sheikh Mansour bernilai £5 bilion.

Mereka tidak lansung takut perihal undang-undang ini. Mereka punya sumber kewangan yang tidak akan habis selagi mana negara UAE masih wujud.

Mereka yang tidak teragak-agak untuk mengheret firma besar seperti Goldman Sachs ke mahkamah bagi kes melibatkan 1MDB bukanlah lawan mudah bagi UEFA.

UEFA berdepan dengan sebuah negara kaya, bukan sahaja sebuah kelab di Manchester. Lawan mereka ini sanggup untuk menghabiskan berates juta pound hanya untuk membalas dendam keatas apa yang UEFA lakukan kepada mereka. UEFA perlu bersedia kerana Manchester City FC adalah simbol Sheikh Mansour dan keluarga diraja Abu Dhabi.

Apa yang boleh dikatakan adalah, tiba masanya untuk UEFA kembali membetulkan imej mereka yang tercalar ekoran skandal rasuah yang melibatkan bekas pengerusi mereka, Michel Platini. Ini adalah masa terbaik bagi UEFA untuk melakukan perkara yang betul.

Biarpun akan mengambil masa yang panjang, tetapi kelab seperti Manchester City FC harus dihukum sebagai pedoman buat pemilik kelab lain yang cuba untuk meniru model bisnes Sheikh Mansour dan sekutunya.


Datin’ Yang Selamba Dera 138 Pekerja Sampai Mati

“You either die a hero or live long enough to see yourself become a villain.” Demikian kalam Harvey Dent yang ramai pasti ingat. Sebab, ia amat dekat dengan realiti – khususnya realiti insan-insan tersakiti. Cuma, ‘tersakiti’ ini taklah mesti ‘orang buat kita’. Kadang, kita sendiri buat kita. Dengan berperangai tidak wajar misalnya.

Antara contoh berperangai tak wajar ini termasuklah kuat menuding dan kurang berunding. Juga terlebih beriya dan terlalu memaksa – yakni memaksa takdir agar orang sementara menjadi selamanya.

Apa-apa yang ‘terlalu’ ini biasanya beracun. Terutama bila diadun dengan elemen cinta. Sebab cinta ini jika diimarah, sifatnya membina. Tetapi jika disirami amarah, ia bertukar membinasa. Baik membinasakan diri sendiri, pasangan, mahupun orang yang tak berkenaan.

Mungkin, misal paling sesuai dalam menggambarkan situasi ini (bagaimana cinta mengubah seorang hero menjadi villain) adalah kisah seorang ‘datin’ dari Russia yang bernama Darya Nikolayevna Saltykova.

Darya lahir pada 1730. Dia merupakan cahaya mata buat pasangan Nikolai Avtonomovich dan Anna Davydova. Keluarga ini boleh kata keluarga kayangan. Mereka memiliki hubungan rapat dengan banyak keluarga kehormat Russia, seperti Tolstoy, Davidov, dan Musin-Pushkin. Dengan latar belakang begini, Darya membesar dalam kesempurnaan. Pendidikannya bagus. Peribadi pun elok.

Elok ini… kalau kita pertimbangkan sisi beragama dia lah. Sebab, Darya masa mudanya dikatakan rajin mengunjungi tempat-tempat suci dan menderma sana-sini. Tabiat ini pula konsisten walau selepas berkahwin. Mungkin pengaruh suami banyak membantu. Sebab si suami (Gleb Saltykov) juga seorang bangsawan.

Dia bekerja sebagai pengawal diraja. Adiknya adalah skandal Catherine the Great. Dan anak saudaranya pula bertugas mengasuh putera-puteri di istana. Justeru menerusi perkahwinan dengan Gleb, kehidupan Darya semakin dipayungi payung kuning. Cuma payung masih sekadar payung. Tetap tidak kalis takdir.

Belum 10 tahun berumah tangga, Darya kehilangan suami (sekitar tahun 1755). Lantas, dia pun mewarisi segala harta. Harta ini berupa sebuah estet luas yang lengkap bersama 600 orang pekerja. Ikutkan, kurang tepat sebenarnya kalau sebut pekerja. Sebab mereka ini lebih mirip dengan hamba yang bebas dikerah segala tenaga.

Dan bak kata pepatah, “Manusia diuji bila memiliki segala-galanya.” Harta. Kuasa. Nama. Semua ini dipunyai Darya. Justeru tanpa peneman dan penjaga di sisi, peribadi Darya bertukar korup. Tidak pasti ‘bertukar’ atau ‘semakin’ korup.

Tapi yang pasti, kelunturan empati Darya semakin ketara selepas dia gagal dalam percintaan kali kedua. Kali ini bersama Nikolay Tyutchev yang juga seorang bangsawan. Hubungan ini tidak diketahui bermula sejak bila – sama ada sewaktu Gleb masih hidup atau selepas dia meninggal dunia.

Sejarah hanya tahu yang selepas bertahun-tahun mereka bercinta, Darya akhirnya disidai. Nikolay mengisterikan wanita lain. Ada versi kata dia buat begitu kerana tawar hati dengan perangai kasar Darya. Walau apapun sebabnya, perkara ini menimbulkan habis sisi bengis dalam diri Darya.

Bayangkan, hal pertama yang dibuatnya selepas ditinggalkan adalah menyuruh seorang hamba pergi bakar rumah Nikolay. Mujur, hamba ini menjunjung tinggi nilai moral. Perintah Darya tidak dituruti. Sebaliknya, dia berpesan kepada Nikolay supaya berhati-hati. Dan Nikolay, seakan tahu segila mana Darya boleh buat, memilih untuk berpindah jauh.

Tinggallah Darya di estet tidak keruan. Geramnya lantas dilepaskan kepada para hamba. Terutama yang perempuan, dan yang muda-muda. Ciri bersasar begini memang mengisyaratkan sesuatu – betapa, Darya gagal menelan hakikat perpisahannya dengan Tyutchev di samping berdendam yang disulami cemburu.

Justeru sejak itu, hamba-hamba perempuannya menjadi mangsa dera. Berbagai-bagai bentuk penderaan dicatatkan. Bermula dari seringan-ringan membaling kayu ke kepala, hingga ke menyimbah air panas ke badan, sampailah ke tahap memijak perut hamba yang hamil. Dia juga kerap menyebat punggung hingga tulang kelihatan, membakar hidup-hidup, dan mengikat mereka di tengah kesejukan tanpa seurat benang.

Semua ini, dilakukannya atas alasan ‘mendisiplinkan’. Konon, penderaan itu adalah sebentuk hukuman atas kecuaian atau kemalasan mereka sendiri. Tapi semua yang melihat pun tahu ia sekadar sembang. Mustahil mendisiplinkan sampai mati. Kalau sekali saja terjadi, masih masuk akal lagi. Tapi sejarah merakamkan yang Darya mendera 138 orang hamba sampai mati!

Kekejamannya terbongkar selepas 22 aduan dibuat. Aduan ke-22 dilakukan pada tahun 1762, oleh Sakhvely Martynov si penjaga kandang yang kehilangan tiga orang isteri akibat didera. Enam tahun kemudian, selepas puas siasatan dijalankan, Darya akhirnya ditahan dan jenayahnya disabitkan.

Namun memandangkan hukuman mati dimansuhkan sejak 1754, maka dia hanya dijatuhi hukuman penjara seumur hidup. Sebelas tahun juga dia dikurung di Ivanovsky Convent, sebelum dipindahkan ke sebuah biara dan meninggal dunia di sana 21 tahun kemudian, iaitu di usia 71 tahun. Betapa, hampir separuh usianya dihabiskan dalam penjara gara-gara dendam dalam bercinta – dendam yang menghakis habis statusnya dari seorang bangsawan kepada seorang majikan bertopengkan syaitan.

RUJUKAN

Klevantseva, Tatiana. (nd). Prominent Russians: Darya Saltykova. Russiapedia.

Milne, Andrew. (2020, 26 January). Meet Darya Saltykova, The Russian Blood Countess Who Slaughtered 138 of Her Serfs For Fun. All That Interesting.

Wagner, B.B. (2020, 25 July). Darya Saltykova: Cruel Russian Aristocrat with a Taste of Murder. Ancient Origins.


Kitab Astronomi Islam Terhebat Abad Ke-10 Masihi

Kitab al-Kawatib al-Thabit al-Musawwar merupakan mahakarya seorang cendekiawan Islam abad ke-10 bernama Abdul Rahman al-Sufi. Selepas kitab astronomi yang dikarangnya diterbitkan, ia menjadi rujukan para cendekiawan astronomi termasuk pemerintah Mavarannahr (nama lain bagi Transoxiana). Dan baru-baru ini, Uzbekistan merancang untuk memanfaatkan karyanya itu sebagai cara memajukan aktiviti sains dan teknologi negara itu untuk tahun-tahun mendatang.

Ulugh Beg yang merupakan sebahagian daripada Dinasti Timurid yang memerintah Mavarannahr pada abad ke-15. Dikenali juga sebagai seorang cendekiawan dalam bidang astronomi dan matematik, baginda turut dikenali sebagai penaung aktiviti intelektual dan kesenian. Salah satu sumbangan Ulugh Beg ialah membina Balai Cerap Ulugh Beg di Samarkand, Uzbekistan. Sehingga hari ini, balai cerap tersebut diiktiraf sebagai antara balai cerap yang terbaik di dunia.

Semua ini tidak akan berlaku tanpa penerbitan Kitab al-Kawatib al-Thabit al-Musawwar yang dikarang al-Sufi. Beliau mendedikasikan buku itu kepada penaungnya dari Dinasti Buyid, Adud al-Dawla. Dalam kitab ini, al-Sufi mencipta cara mencerap dan mencatat kedudukan bintang. Ini termasuk menambahbaik catatan longitud bintang yang dibuat oleh Ptolemy dengan menambah 12 darjah 42 minit pada nilai longitudnya agar ia lebih tepat.

Kitab al-Kawatib al-Thabit al-Musawwar bukan satu-satunya sumbangan besar al-Sufi kepada dunia astronomi. Selain membantu reka bentuk balai cerap astronomi di Shiraz, beliau turut bertanggungjawab mencipta pelbagai peralatan astronomi seperti astrolab dan glob cakerawala.

Menerusi kitab sama, al-Sufi bukan saja berjaya menemui 100 buah bintang baru. Malah, Kitab al-Kawatib al-Thabit al-Musawwar turut merekodkan keterangan beliau dan ilustrasi berkenaan galaksi Andromeda dan Awan Magellan Besar. Secara tuntas, input al-Sufi dalam kitab ini menambahbaik pemerhatian Ptolemy menerusi data empirikal dan kesimpulan yang kukuh. Impak input astronomi al-Sufi dirasai oleh komuniti astronomi sehingga abad ke-19.

Dan jika ada yang memerhatikan contoh helaian muka surat Kitab al-Kawatib al-Thabit al-Musawwar, ia kelihatan hampir serupa dengan manuskrip-manuskrip yang muncul pada era Renaissance. Usah terkejut manuskrip-manuskrip pada era berkenaan dipengaruhi oleh pengaruh Asia Tengah dan Timur Tengah terima kasih kepada pertukaran budaya dan aktiviti perdagangan yang berlaku di sepanjang Jalan Sutera.

Dalam Kitab al-Kawatib al-Thabit al-Musawwar, terdapat 74 lukisan mini buruj yang dibuat dengan penuh kehalusan dan teliti. Ini turut menjadikan kitab berkenaan sebagai manuskrip berilustrasi tertua yang menjadi fokus para cendekiawan hari ini.

Dengan perkembangan sains dan teknologi hari ini, tidak hairanlah mengapa Uzbekistan mahu memanfaatkan mahakarya al-Sufi itu sebagai cara memajukan lagi aktiviti sains dan teknologi negara itu. Selain itu, ia dilihat sebagai cara untuk memelihara manuskrip dan pameran bersejarah seperti Kitab al-Kawatib al-Thabit al-Musawwar sebagai tatapan untuk generasi mendatang.

RUJUKAN:

Sahir. (2021). 10th Century Astronomical Text of Abd-al Rahman al-Sufi Unveiled. Ancient-Origins.


Keranda 152 Bahasa Melayu

Anak Melayu
Panas dadamu membakar baju
Kita arak Keranda 152
Ke tanah perkuburannya Parlimen

Sepuluh tanah nafas ini terhenti
Hari ini jangan lagi menyanyi

Sebentar lagi malam akan tiba
Tiap pintu dan jendela sudah dijaga
Bayang-bayang tidak bisa lewat jalan raya

Anak Melayu
Namamu telah diseru
Jawablah
Sebelum lidahmu jadi bisu

1. Di atas adalah sajak karya Sasterawan Negara (SN) Usman Awang ditulis khusus untuk Perarakan Keranda 152 pada 3 Mac 1967 yang bertempat di Balai Budaya, Dewan Bahasa dan Pustaka. Ia adalah kemuncak bantahan akan peminggiran Bahasa Melayu sebagai bahasa pengantar dalam pendidikan dan perundangan di Malaysia.

2. Raja-raja Melayu sejak mesyuarat Durbar pada 1903, telah membangkitkan soal pengiktirafan bahasa Melayu sebagai bahasa rasmi. Semasa menurunkan tanda tangan persetujuan pembentukan Perlembagaan Persekutuan Tanah Melayu pada 5 Ogos 1957, Raja-Raja Melayu telah menetapkan tujuh wasiat, salah satu daripadanya menyentuh soal bahasa iaitu; “Kami tetapkan Bahasa Kebangsaan ialah Bahasa Melayu.”

3. Perdana Menteri pertama, Almarhum Tunku Abdul Rahman Putra telah memberikan jaminan dalam perhimpunan rakyat melafazkan Ikrar Bahasa Kebangsaan, pada 22 Julai 1961 dengan menyatakan “….Saya bagi pihak Kerajaan Perikatan suka mengambil peluang ini untuk membuat pengakuan bahawa selagi kami, memegang kuasa pemerintahan Kerajaan Persekutuan Tanah Melayu, maka kami tidak akan undur setapak pun untuk mempertahankan Bahasa Kebangsaan yang tunggal, bagi negeri ini dan untuk melaksanakan pemakaiannya dengan sepenuh-penuhnya, manakala sampai tempoh yang telah ditentukan oleh Perlembagaan.”

4. Timbalan Perdana Menteri ketika itu, Tun Abdul Razak Hussein semasa berucap pada pelancaran Bulan Bahasa Kebangsaan di Klang pada 1966, turut mengesahkan komitmen bahawa bahasa kebangsaan juga akan menjadi bahasa rasmi yang tunggal di negara ini.

5. Janji-janji yang dicanang ini dituntut kembali selepas sepuluh tahun merdeka. Dalam Perlembagaan Persekutuan Perkara 152 jelas mencatatkan kedudukan Bahasa Melayu akan dinaikkan kedudukan secara berperingkat dari 31 Ogos 1957 kepada tahap lebih baik sepuluh tahun kemudian iaitu pada 1967. Perkara 152 Perlembagaan Persekutuan juga telah meletakkan Bahasa Melayu sebagai Bahasa Rasmi dan Bahasa Kebangsaan.

6. Kerana janji yang tidak ditepati, perarakan Keranda 152 dilangsungkan. Ia disertai oleh ramai tokoh dan pejuang Bahasa Melayu, antaranya SN Usman Awang yang ketika itu menjadi editor beberapa majalah utama terbitan DBP iaitu Dewan Sastera, Dewan Budaya dan Dewan Masyarakat.

7. Orang Melayu ketika itu mahu mengangkat Bahasa Melayu yang telah dimaktubkan sebagai Bahasa Kebangsaan diletakkan di tempat yang selayaknya. Mereka turut merasakan bahawa Y.B. Tan Sri Mohd.Khir Bin Johari selaku Menteri Pendidikan ketika itu tidak menjalankan tugas dengan baik mengangkat Bahasa Melayu sebagai Bahasa Kebangsaan dalam pendidikan negara.

8. Keranda 152 secara langsung menempelak sistem pendidikan di Malaysia ketika itu untuk menggesa Bahasa Melayu dijadikan bahasa pengantar di sekolah rendah, sekolah menengah dan di universiti tempatan.

9. Semua sedia maklum bahawa mengangkat martabat Bahasa Melayu sebagai Bahasa Kebangsaan adalah merupakan salah satu pengisian dalam kontrak sosial yang telah dipersetujui oleh masyarakat pelbagai kaum ketika itu dalam proses menuntut kemerdekaan.

10. Namun pada 1957 ketika negara masih baru mengecapi kemerdekaan, kerajaan yang baru ditubuhkan ketika itu merasakan bahwa Bahasa Melayu belum sesuai untuk menggantikan sepenuhnya Bahasa Inggeris sebagai bahasa pengantar kerana selain negara ketika itu masih baru wujud dan dalam tempoh peralihan, Bahasa Inggeris juga telah digunakan sebagai bahasa rasmi pentadbiran kerajaan, perniagaan dan urusan seharian dalam negara dibawah pentadbiran British.

11. Selain bantahan itu disertai oleh sehingga 2000 lebih pejuang bahasa, ia turut disertai oleh nasionalis bangsa mewakili 120 pertubuhan Melayu. Perarakan Keranda 152 juga mengusung simbolik “Kematian Bahasa Melayu” yang masih ikonik sehingga kini iaitu sebuah keranda putih yang tertulis PERKARA 152, bermula dari DBP sejauh kira-kira 3km hingga ke bangunan Parlimen di Jalan Mahameru.

12. Peristiwa itu dikenali juga sebagai peristiwa ‘Api dan Air Mata’, sempena ucapan yang mengambarkan api kemarahan bangsa Melayu, dan air mata terkilan yang dititiskan disampaikan oleh Pengarah DBP ketika itu, Tun Syed Nasir Ismail dalam ucapannya yang berbunyi; ” Saya menangis bukan kerana takut, tetapi air mata ini lahir daripada keharuan hati sanubari saya mengenangkan nasib bangsa saya. Saya tidak boleh buat apa-apa sekarang ini. Saya terikat.”

13. Sekalipun pada hari tersebut, kerajaan masih berkeras dengan fungsi Bahasa Inggeris, ia berjaya membawa kesan jangka panjang terhadap memartabatkan Bahasa Melayu sebagai Bahasa Kebangsaan walaupun dengan harga yang mahal.

14. Ucapan Datuk Mohd. Asri Muda ketika membahaskan Rang Undang-undang Bahasa (1967) di Parlimen esoknya pada 4 Mac 1967, disifatkan sebagai pidato bersejarah yang kemudiannya dinamakan sebagai “Rakyat Menggugat” juga menggegar parlimen.

15. Peristiwa 13 Mei 1969 adalah harga yang dibayar atas ketidakadilan sosial dalam negara, selain kurang peka kerajaan ketika itu akan barah yang membusuk di dalam masyarakat, termasuklah soal Bahasa Melayu sebagai Bahasa Kebangsaan.

16. Mahal sekali harga untuk kerajaan melihat bahawa bahasa adalah salah satu alat penyatuan dan keharmonian negara. Mahal sekali untuk semua menyedari bahawa Bahasa Jiwa Bangsa.

17. Rusuhan kaum itu menjadi titik tolak, detik penting dan peluang terbaik untuk menukar status Bahasa Melayu kepada bahasa pengantar, bahasa kebangsaan dan bahasa rasmi yang sebenar-benarnya dalam semua majlis dan semua perkara.

18. Hasilnya, Bahasa Melayu telah dijadikan bahasa pengantar utama dalam dasar pendidikan negara. Hasil inisiatif dan kerjasama Menteri Pelajaran ketika itu Y.B. Tun Datuk Patinggi Hj.Abdul Rahman Bin Ya’kub dengan Konvensyen Ekonomi Melayu, Universiti Kebangsaan Malaysia ditubuhkan pada 1970 sebagai alternatif kepada Universiti Malaya yang ditubuhkan oleh British. Bahasa Melayu merupakan bahasa pengantar sepenuhnya di universiti tersebut.

19. Pada tahun 1971, murid-murid darjah 1 Sekolah Rendah Jenis Kebangsaan (Inggeris) pula telah diwajibkan menggunakan Bahasa Melayu sebagai bahasa pengantar. SRJK (Inggeris) pula kemudiannya dimansuhkan dan dinamakan sebagai Sekolah Kebangsaan.

20. Kini, Bahasa Melayu kembali melukut di tepi gantang, nyawa-nyawa ikan mohon kembali diberi belas ehsan untuk diangkat sebenarnya sebagai Bahasa Kebangsaan dan bukan setakat atas kertas-kertas perlembagaan.

21. Bahasa Melayu jika niat asalnya membawa perpaduan, ia kini dimomokkan sebagai gambaran kebencian dan penindasan.

22. Ia dipandang rendah, dihentak-hentak dan disepak-sepak terpaksa mengemis meminta perhatian.

23. Untuk rekod, selepas Keranda 152 dibawa pada 1967, keranda seumpamanya diusung kembali pada 2009, juga atas sebab yang sama, peminggiran Bahasa Melayu dan kemelut isu Program Dwibahasa atau Dual Language Programme (DLP) di sekolah-sekolah. Apa perlu sebuah lagi keranda disusung untuk menyampaikan kesedihan yang sama?

24. Seperti kata Ji Fatt dalam Alam Perwira; “Jangan hanya sampai bila keranda diusung, baru bercucuran air mata.”

25. Sasterawan Negara, Usman Awang dalam mengenang Perarakan Keranda 152 turut menulis puisi berjudul, “Malam itu di Balai Budaya” dan mengakhirinya dengan bait berikut: “Malam itu juga, Parlimen jadi petanda memenggal leher bahasa.”

Rujukan: Titah Baginda Sultan Nazrin Muizzuddin Shah ibni Almarhum Sultan Azlan Muhibbuddin Shah Al-Maghfur-lah semasa perasmian majlis sambutan 60 tahun Penubuhan DBP

Gambar: gambar-gambar ini adalah koleksi oleh ayah aku sendiri yang pada ketika itu merupakan pelajar Kolej Islam. Beliau turut sama menyertai perarakan sama turut membawa Keranda 152 sendiri dari Kolej Islam menuju ke Palrimen pada hari yang sama. Keperitan yang sama dirasai pelajar-pelajar dalam memastikan Bahasa Melayu berada di tempat selayaknya sebagai Bahasa Kebangsaan.


Kenapa Orang Cuba Bµnµh Presiden Colombia?

Colombia adalah sebuah negara yang terletak di Amerika Selatan. Negara ini mengamalkan sebuah sistem pemerintahan berjenis republik secara berunitari.

Dan Ketua Negara ini adalah penunggang arus populis tanpa sebarang populariti politik asalnya. Namun sama seperti pemimpin-pemimpin sebelumnya, Presiden Ivan Duque Marquez turut berdepan dengan bala kemiskinan dan ketidaksamarataan ekonomi.

Cuma bezanya, pentadbiran Duque adalah satu-satunya yang diuji dengan sebuah pande.mik. Apabila COVID-19 melanda, Colombia menerima nasib sama seperti negara lain: tiada persediaan lengkap.

Jumlah kes positif sekarang sudah mencecah 4.09 juta, dengan gelombang baru yang jauh lebih dah.syat untuk dibandingkan dengan tujuh gelombang sebelumnya.

Duque juga berdepan dengan siri tunjuk perasaan yang sudah lama mewarnai politik Colombia. Dianggarkan seramai sejuta orang sudah bangkit menentang Duque. Tunjuk perasaan ini berlarutan sejak 2019, tambah apabila Duque membentangkan usul kenaikan cukai (Acosta & Cobb, 2021).

Tidak cukup dengan itu, ramai sangat marah selepas pihak polis membµnµh seorang lelaki bernama Javier Ordonez. Lelaki ini berusia 46 tahun, ditangkap dua anggota polis yang meletakkan lutut diatasnya ala-ala George Floyd.

Sudahlah ditek.an, dua anggota tersebut menggunakan alat peren.jat (st.µn gµn) sampai Ordonez dalam keadaan nya.wa-nya.wa ikan merayu, “sudah. Jangan, sudah! Tolong. Aku tak boleh bernafas”.

Ordonez diren.jat 12 kali, sedangkan seorang manusia hanya boleh terima maksimum empat sahaja (BBC, 2020).

Pihak polis akan sentiasa nampak macam kuda tunggangan kerajaan tidak popular. Semua negara begitu, termasuk Malaysia. Jadi rakyat tidak nampak “polis bµnµh Ordonez.” Mereka nampak “kerajaan bµnµh Ordonez”.

Inilah latar kerµntµhan populariti Duque yang dianggap menghalalkan semua yang berlaku. Sudahlah apabila pihak awam berdemon.strasi, polis menggunakan kega.nasan. Memang lagilah orang bengang.

Kejadian Tem.bakan Helikopter Presiden

Ivan Duque menaiki sebuah helicopter bersama Diego Molano, Daniel Palacios dan Silvano Serrano. Mereka adalah orang penting dalam kerajaan. Molano memegang jawatan Menteri Pertahanan. Palacios pula menguruskan keselamatan dalam negeri. Maksudnya kuasa polis dan ten.tera berada dalam helikopter yang sama.

Tidak pasti siapa yang memberitahu siapa – tetapi tiba-tiba, beberapa das tem.bakan kena pada helikopter yang akan berlepas ini (The Star, 2021).

Pihak presiden menuduh Ten.tera Pembebas Kebangsaan (ELN) yang ternyata sangat janggal di Malaysia. ELN adalah sebuah kumpulan bersen.jata yang memulakan persengketaan dengan kerajaan Colombia sejak tahun 1964.

Banyak kumpulan menyertai perikatan bersama ELN, seperti Ten.tera Pembebas Popular (EPL) dan Tent.era Rakyat (FARC). Banyak pihak telah meletakkan sen.jata. Hanya ELN dan EPL sahaja sedang menentang Colombia. Mereka ini mewakili barisan sayap kiri dengan keinginan menjatuhkan kerajaan yang sebelum ini berdepan dengan sayap kanan seperti AUC, AAA dan CONVIVIR.

ELN mempunyai 2,500 anggota sahaja, membawa ideologi komunisme untuk membebaskan Colombia dengan teori Foco.

Tetapi kerajaan Colombia sudah menandatangani perjanjian genca.tan sen.jata dengan FARC yang berjaya mengakhiri konf.lik ini…. dengan ELN hanya perintang kecil yang tidak dapat menggµgat kedaulatan negara lagi. Namun dengan populariti yang ranap sebegini – tidak pelik jika mereka bertar.ing kembali.

Inilah masalah Colombia daripada dulu lagi. Rakyatnya sekarang sudah mencecah 50 juta orang, tergµgat angkara COVID-19 yang membµnµh.

Dengan konf.lik yang berterusan, tentu sekali kerajaan Duque sangat susah untuk mengagihkan vaksin apabila tiba masanya. Itu pun akan menjadi bebanan kerajaan, yang mana rakyat hanya akan mempersalahkan pemimpin… sama macam sebuah negara pasir berdengung, hutan bersiul dan pantai berbisik yang pemimpinnya asyik dipersalahkan sampai ramai dalam politik pakat menjadi gila lompat kerusi sana sini.

RUJUKAN:

Acosta, L.J., & Cobb, J. (2021, Mei 2). Thousands march in Colombia in fourth day of (ditapiskan) against tax plan. Reuters.

BBC. (2020, September 10). Colombia (ditapiskan): (ditapiskan) of man (ditapiskan) by police sparks (ditapiskan) (ditapiskan).

The Star. (2021, Jun 26). Helicopter carrying Colombia’s President Duque (ditapiskan) by (ditapiskan) in (ditapiskan).